ועדת הכלכלה, כנסת 20, פרוטוקול מספר 9, 2015-06-17 09:30

איתן כבל: בוקר טוב לכם, אני מבקש לפתוח עוד ישיבה של ועדת הכלכלה, ואני עושה זאת בשמחה ואהבה.

איתן כבל: היום מתארח בצל קורתנו חברי וידידי שר התיירות.

איתן כבל: וזו הזדמנות גדולה מבחינתי לומר לו בהצלחה, לא רק כשני קולגות, אלא גם כחברים.

איתן כבל: ובמה שתלוי בי, בנו, חברי הוועדה, אנחנו נעשה את כל אשר נדרש כדי לסייע לך להצליח.

איתן כבל: ואתה יודע שזאת לא אמירה של מצוות אנשים מלומדה, בעניין הזה.

איתן כבל: גברתי מנהלת הוועדה, גברתי היועצת המשפטית, רשמת פרלמנטרית, חברותי וחברי חברי הכנסת, הנהלת הוועדה, אדוני ראש העיר, אדוני המנכ"ל.

איתן כבל: אלי גונן פה כמובן, מורי ורבי.

איתן כבל: זה לא עוזר לך כמובן במערכת היחסים.

<אלי גונן: כבר חוויתי את זה.

איתן כבל: אז אתה תחווה את זה כנראה עוד.

<אלי גונן: אבל מאחר שאני יושב פה בשם מדינת ישראל, אני מקווה שזה יעזור, להציל את המדינה ברגע האחרון.

איתן כבל: אני לא יכול להסתכל ולא להתייחס לעובדה הזאת.

איתן כבל: אז בוקר טוב לכולם.

איתן כבל: הדיון הזה הוא דיון פתיחה בעצם.

איתן כבל: הוא לא דיון שבסופו אמורות להתקבל החלטות, אלא אמירה מצדו של השר ומי שהוא יחליט שהוא ידבר, אמירה של אנשי המקצוע בתחום, והתייחסות שלנו, חברי הכנסת, לדברים.

איתן כבל: תיירות, מנקודת המבט שלי, כמי שהוא צרכן, כמו כל אחד ואחת מאתנו, מי יותר, מי פחות, יש דברים שהם מטרידים, שהם עוברים כחוט השני; מבלי להיות מומחה גדול לכלום אלא כמקבל שירות.

איתן כבל: המחירים – הרבה פעמים כשעושים את החשבון מה כדאי, לטוס לאילת, ידידי ראש העיר או לטוס למקום אחר, זו שאלה.

<קריאה: לאילת או לבורגס.

איתן כבל: יותר מדי פעמים החשבון הוא לא להגיע לאילת לא כי לא רוצים להגיע לאילת.

איתן כבל: נקודה שנייה – המצב של חלק לא קטן מבתי-המלון.

איתן כבל: מזל שיש פייסבוק, שבתי-המלון נראים נהדר שם.

איתן כבל: לפחות חלקם.

איתן כבל: זאת אומרת, כשאתה פותח את הפייסבוק, אתה אומר: וואלה, איזה בית-מלון, חבל על הזמן, בא לך לשים ביס במנה שנמצאת בפייסבוק.

<קריאה: לשני הכיוונים, אדוני.

<קריאה: זה גם וגם.

איתן כבל: ברור.

איתן כבל: לקבל הפתעה טובה זה תמיד טוב.

איתן כבל: אבל בואי נספור – ואין בלבי ושלא ישתמע מהדברים שאני אומר איזו אמירה שיש בה, חס וחלילה, משהו שבא לקנטר או לפגוע בענף.

איתן כבל: נהפוך הוא, זה בא ממקום של רצון שענף תיירות הפנים, קודם כל, עוד לפני תיירות החוץ.

איתן כבל: ודבר שני, נושא הצימרים, שם הפייסבוק ממש חזק.

איתן כבל: זאת אומרת, שם אתה אמור להגיע לטירה ובסוף אתה מגיע לחור של עכבר.

איתן כבל: לא לחינם יהיה לנו גם דיון בנושא דירוג בתי-המלון וכל השאלות האלה, שמחייבות ויחייבו את המערכות, מצד אחד, לשקיפות גדולה יותר ולפיקוח אינטנסיבי יותר.

איתן כבל: אבל אני אעצור כאן.

איתן כבל: אני מבקש לתת לשר ולמי שהוא יחליט אחר-כך שיציג מטעם המשרד את המחשבות, את הכיוונים.

איתן כבל: והשורה התחתונה תהיה שאני מקווה שאני אהיה לך לעזר, ונוכל להתכונן לקראת הדיון הבא, שיהיה דיון אופרטיבי בשאלות אופרטיביות שנוגעות למשרד.

איתן כבל: אדוני השר, בבקשה.

יריב לוין: תודה רבה, אדוני היושב-ראש.

יריב לוין: קודם כל, זאת הזדמנות נוספת לברך אותך.

יריב לוין: אני בהחלט רואה בכך זכות גדולה, להיות כאן בוועדת הכלכלה ולקיים אתכם יחד דיון מתוך תפיסת עולם שלי שלוועדה הזאת יש תפקיד כפול: יש לה, קודם כל, תפקיד פיקוחי.

יריב לוין: אבל יש לה גם תפקיד חשוב, להיות שותפה ולהאיר דברים ולנסות ביחד לגבש דרך שתהיה נכונה לענף הזה.

יריב לוין: ובנושאים האלה כמובן שאין, לא קואליציה ולא אופוזיציה.

יריב לוין: יש כאן רצון משותף של כולם לקדם ענף שאין לו שום חסרונות, יש לו רק יתרונות בכל התחומים.

יריב לוין: אני הצעתי לקיים את הדיון הזה, ואני מודה לך שנענית לבקשה הזאת, כדי לנסות לעשות משהו, ולך יש ניסיון רב משלי, שנדמה לי שלא נעשה מעולם בכנסת.

יריב לוין: כאשר אני אומר באופן מפורש שאני מגיע לכאן לא כדי להציג לכם תובנות מגובשות, לא כדי לומר לכם: זו המדיניות שלי ובאתי לדווח, אלא להיפך, כדי לנסות לשמוע את התובנות והניסיון המצטבר שיש כאן לאנשים סביב השולחן הזה, עוד לפני שגיבשתי באופן סופי את המדיניות בנושאים השונים, מתוך איזושהי ראייה שנכון לא רק להעמיד את הוועדה בפני עובדות מוגמרות, אלא גם לנסות לשמוע את הדברים עוד לפני שההחלטות מתקבלות.

יריב לוין: ובהתאם לכך, אחר-כך גם אולי לתקן או לשנות דברים שלפחות על-פי מה שהספקתי ללמוד בזמן הקצר שאני נמצא במשרד, טעונים שינוי וטעונים תיקון.

יריב לוין: אני אפתח באמירה מאוד ברורה: אני חושב שלענף התיירות יש פוטנציאל, אבל אני בהחלט חושב שאנחנו נמצאים בנקודה מאוד-מאוד נמוכה.

יריב לוין: והיא נקודה מאוד-מאוד נמוכה בהרבה מאוד היבטים של הענף הזה.

יריב לוין: אתה נגעת בסוגיה של המלונות, והסוגיה של המלונות היא חשובה מאוד אבל היא חלק ממכלול כולל.

יריב לוין: אני חושב שקודם כל, צריך להסתכל על הנתונים המספריים.

יריב לוין: מדינת ישראל נמצאת בין שני קצוות.

יריב לוין: מצד אחד, אני חושב שיש לנו כאן

יריב לוין: את אחד המוצרים התיירותיים הכי טובים שאפשר להעלות על הדעת שקיימים בעולם.

יריב לוין: יש לנו אתרים שהם אתרים גם במובן הדתי וגם במובן ההיסטורי, ונמצאים בוודאי בחמישייה הראשונה של העולם, יש לנו מזג-אוויר מצוין, יש לנו חופים נפלאים, יש לנו מדינה שהיא גם פתוחה, שהיא מאפשרת - - -

דב חנין: ארץ נהדרת.

יריב לוין: כן, מאפשרת לכל אדם שמגיע, קולינריה, והרשימה היא מאוד-מאוד ארוכה.

יריב לוין: מצד שני, כפי שאני אומר הרבה פעמים לאורחים מחוץ-לארץ, אנחנו בית יפה אבל בשכונה לא הכי טובה, אם אפשר לקרוא לזה כך.

איתן כבל: קרא לזה ברק בזמנו, ואני לא כל-כך משתגע לצטט אותו, אבל הוא אמר על זה: "וילה בג'ונגל".

יריב לוין: כן, משהו בסגנון הזה.

דב חנין: אנחנו מתקדמים למצב של ג'ונגל בווילה.

יריב לוין: טוב, נו, אני לוקח את הצד האופטימי שאנחנו רק מתקדמים לשם ועוד לא הגענו לשם.

יריב לוין: אבל בין שני הקצוות האלה, איכות המוצר שיש לנו מצד אחד, והבעיות התדמיתיות והביטחוניות מצד שני, נדמה לי שאנחנו נמצאים בנקודה הרבה-הרבה יותר קרובה לומר: טוב, אין מה לעשות, יש לנו בעיות ביטחון, מאשר לומר: טוב, אנחנו לא ממצים את כל הפוטנציאל בגלל הבעיות הביטחוניות האלה.

יריב לוין: המספרים של התיירים שמגיעים אלינו מבחוץ הם מספרים נמוכים מאוד.

יריב לוין: צריך לומר את זה בצורה גלויה.

יריב לוין: אם אני אתן את הנתונים של שנת 2014, אנחנו מדברים על 3,250,000 מבקרים, לרבות מבקרי יום.

יריב לוין: כלומר, אנשים שמגיעים, למשל, בשיט, יורדים ואפילו לא לנים כאן.

יריב לוין: אנחנו מגיעים אל מתחת לשלושה מיליון תיירים שגם לנו כאן בבתי-המלון.

יריב לוין: ואני משווה את זה למדינות כמו ספרד עם 62 מיליון, איטליה עם 47.5 מיליון.

יריב לוין: רבותי, גם ירדן היא משהו שמסתובב באיזו ה-4.5 מיליון תיירים בשנה.

יעקב פרי: - - - אם ה-4.5 מיליון הם ממדינות ערב.

יריב לוין: יש ממדינות ערב ויש ממקומות אחרים, ואני הרי יכולתי לבוא ולהגיד לכם: תשמעו, אנחנו נורא אומללים והיה לנו "צוק איתן", והנה אנחנו מצליחים עכשיו לאט-לאט להתייצב ולעלות – אני בכוונה אומר את זה בצורה גלויה – אני חושב שאפשר להסתפק ביעדים האלה ולהמשיך לדשדש באותו מקום.

יריב לוין: אני נמצא במקום שבו אני חושב שנדרשת איזושהי חשיבה ואיזושהי הסתכלות אחרת, ואיזושהי נקודת מבט שאומרת שזו לא גזירת גורל לעמוד במספרים האלה.

יריב לוין: יכול להיות שאי-אפשר להגיע לנתונים כפי שאולי היינו רוצים להיות.

יריב לוין: התחושה שלי, ואני אחדד אותה – צריך להבין שגם הנתונים האלה, בעיני, מרמים במידה רבה.

יריב לוין: כי אם אנחנו ננכה מהם את אותם אנשים שמגיעים לכאן לביקורי קרובים, ודברים מן הסוג הזה, ואם ננכה מהם אנשים שמגיעים לכאן בגלל עסקים או נסיבות של כורח ושמגיעים הנה ללא שום קשר לאתרי התיירות ולשיווק שנעשה - -

<קריאה: כמו מנכ"ל אורנג'.

יריב לוין: - - אנחנו נגיע למספרים שהם עוד יותר נמוכים, באופן דרמטי, ובעצם מעמידים אותנו במקום שהוא בעיני מקום נמוך מאוד.

יריב לוין: ולמרות בעיות הביטחון ולמרות הקשיים, לא מוצדק.

יצחק וקנין: אני חושב שאחת הבעיות שלנו בנושא של תיירות החוץ ותיירות הפנים אפילו, זה המחירים היקרים מאוד.

יצחק וקנין: הם גורמים לכך שאנשים לא באים.

יצחק וקנין: אני שומע כל יום שני וחמישי על דילים זולים יותר לכל מיני מקומות בעולם.

יריב לוין: ידידי חבר הכנסת וקנין, הסיבות הן רבות ותיכף אולי ניגע בחלק מהן.

יריב לוין: אבל אני אומר שוב, יש מחירים ויש בעיות ביטחון, והכול נכון.

יריב לוין: עדיין, לו היית אומר לי: שמע, מיצינו את התיירים שמעניין אותם ארכיאולוגיה, דת, והפרוטה מצויה בכיסם, ולכן אנחנו לא מצליחים להתקדם, הייתי אומר, אתה צודק.

יריב לוין: אני חושב שאנחנו אפילו לא קרובים לשם.

יריב לוין: זה לא שהצלחנו להביא את אלה שיש להם כסף, ועכשיו הבעיה שלנו היא שאנחנו לא מביאים את אלה שאין להם.

יריב לוין: זה לא שהצלחנו להביא את אלה שהנושא הדתי הוא בנפשם, ועכשיו אנחנו שואלים איך נביא אחרים.

יריב לוין: בואו נגיד את האמת.

יריב לוין: אפשר להיתפס בנושא אחד ולהגיד: טוב, עד שלא נוריד את המחירים לא יבואו אנשים, או עד שלא נגור בשוויצריה זה לא יקרה.

יריב לוין: אני חושב שצריך לקחת את התנאים הקיימים ולייצר מהם יותר, ואני חושב שזאת משימה לא פשוטה, אבל היא בהחלט אפשרית.

יריב לוין: עכשיו אני אתייחס לכמה נקודות שנוגעות לעבודות המשרד.

יריב לוין: המשרד, בעיקרון, נשען על ארבע רגליים.

יריב לוין: יש רגל אחת שהיא שיווקית, יש רגל אחת שעוסקת בתשתיות של אתרי תיירות, רגל אחת שעוסקת בהשקעות בבתי-מלון, ורגל אחת שעוסקת בכל מה שקשור במוצר התיירותי, מהכשרת מורי דרך ועד בקרה על תחזוקת אתרים וכן הלאה.

יריב לוין: ואני אתחיל דווקא מהסוף.

יריב לוין: אני חושב שהמוצר התיירותי שלנו בסוף הוא מצוין.

יריב לוין: יש הרבה מה לשפר בתחזוקת אתרים וכן הלאה, ויש פעולות שאנחנו שוקלים אותן ובודקים אותן ובוודאי נעשה.

יריב לוין: בסך-הכול מי שמגיע לכאן, בגדול, יוצא מרוצה.

יריב לוין: כלומר, הבעיה שלנו בעיקרון לא מתמצה בכך שמי שכבר הגיע מאוכזב ולכן זה עושה לנו שם רע.

יריב לוין: בדרך-כלל מי שבא, ברוב הגדול, לא מצטער, אפילו חוזר לפעמים יותר מאשר הציפיות הראשוניות שלו.

יריב לוין: הזרוע השנייה נוגעת לבתי-מלון.

יריב לוין: רבותי, אני אומר כאן בצורה הברורה ביותר שבניית בית-מלון במדינת ישראל משולה לפרויקט תעלת הימים.

יריב לוין: זה פשוט בלתי ניתן.

יריב לוין: זה לוקח שנים על גבי שנים, עם רגולציה בלתי נגמרת, עם עיכובים חוזרים ונשנים, בענף שגם ככה שולי הרווח שלו הם שולי רווח מוגבלים, והתנודתיות בו היא רבה.

יריב לוין: וזה משפיע, אגב, חבר הכנסת וקנין, באופן ישיר על המחירים כי מחירים הם קודם כל פונקציה של היצע וביקוש.

יריב לוין: וכשההיצע הוא לא מספיק גדול, התוצאה היא כמובן שהמחירים נלחצים ועולים כלפי מעלה.

יריב לוין: ובהיבט הזה אנחנו בהחלט נידרש, ואני גם הנחיתי את הגורמים המתאימים במשרד, כבר להתחיל להכין את אותן תוכניות והצעות חוק דרושות כדי שאנחנו נוכל לפשט את תהליך הקמת בתי-מלון באופן כזה שיהיה הרבה יותר מהיר, שיהיה בו תמריץ למי שמסיים מהר.

יריב לוין: ואני בהחלט חושב שצריך גם לנקוט בהטלת מס כזה או אחר על מי שמחזיק את הקרקע ופשוט לא בונה, ומושך את הזמן, ומחפש למצוא את הדרך - - -

איתן כבל: אם אדוני השר יצליח, אתה תוכל לרשום על זה פטנט.

יריב לוין: נכון, זה לא יהיה פשוט.

איתן כבל: אני אתך.

יריב לוין: אני לא קבלן הצלחות.

יריב לוין: אני לא יודע מה ייגמר בהצלחה.

יריב לוין: אבל אני חושב שחובתי לשים על השולחן את מה שבאמת צריך לעשות ולא את הקוסמטיקה, שנבנה פה עוד 100 חדר ושם עוד 50 חדר, וזה יושיע אותנו.

יריב לוין: אני חושב שזה עניין מהותי.

יעקב פרי: השר, אפשר אולי לתת לנו רק איזשהו נתון, אפילו במשפט אחד: כמה עומדים עכשיו בתכנון?

יריב לוין: הנתון הוא מאוד פשוט.

יריב לוין: יש בעצם סטגנציה כמעט מוחלטת משנת 2000 ועד היום בבניית חדרי מלון.

יריב לוין: יש תוספת של כ-1,000–1,500 חדרים לאורך כל התקופה הזאת, וזה כמובן מספרים מאוד-מאוד נמוכים.

יריב לוין: אני לא יודע בדיוק, כי זה מפוזר בכל ועדות התכנון – יש הרבה מאוד קרקעות מוקצות למלונאות, כולל קרקעות שיזמים קנו ומחזיקים בהן, ויש המון בעיות עם הקידום של הדבר הזה.

יריב לוין: בחלקן בגלל ביורוקרטיה של הרשויות, וצריך לומר את האמת, בחלקן גם בגלל ניסיונות של היזמים לשפר תנאים; יש לו 400 חדר, עכשיו הוא רוצה 500, אז בינתיים מה אכפת לו, הוא עומד עם הקרקע עשר שנים עד שמישהו יתרצה.

יעקב פרי: יש שם בעיות עם המענקים?

יריב לוין: לא.

יריב לוין: דווקא במענקים, אחרי תקופה שבה לא היה ניצול של המענקים, יש בהחלט ניצול של המענקים.

יריב לוין: בעניין הזה יש התקדמות.

יריב לוין: אבל עדיין אני אומר, הקצב הוא אטי מדי.

יריב לוין: הוא לא מאפשר לך לפרוץ.

יריב לוין: אז פה בונים עוד מלון אחד, שם מלון בוטיק, ואלה דברים חשובים - - -

איתן כבל: מלונות הבוטיק בתל-אביב, זה נראה לפתע שכבר זהו, שיש פריחה.

יריב לוין: זה טוב מאוד, אבל זה לא מספיק.

יריב לוין: זה קודם כל חשוב וזה תורם, אבל זה מספרים קטנים.

איתן כבל: בכל פינת רחוב רואים.

יריב לוין: זה לא מה שיכול לייצר פתאום היצע כזה שישנה את התמונה.

יריב לוין: ישנה סוגיית הדירוג.

יריב לוין: את הסוגיה הזאת אני כרגע בוחן לעומק.

יריב לוין: אני יכול לומר שני דברים.

יריב לוין: אחד, אין שום ספק שקצב ההצטרפות הנוכחי לפרויקט הזה של הדירוג – אני לא יכול לקרוא לזה קצב אפילו – הוא פשוט לא קיים.

יריב לוין: אם הצטרפו עד היום 25 מלונות לתהליך, ואם לאחר פרק זמן של כשנתיים מאישור התקנות, אני אעניק סוף-סוף בימים הקרובים את התעודה הראשונה למלון שדורג, אז נדמה לי - - -

יעקב פרי: אני לא מבין, סליחה.

יעקב פרי: העניין של הדירוג זה הכוכבים?

יריב לוין: כן, הכוכבים.

איתן כבל: יהיה דיון על זה.

איתן כבל: אחד הנושאים שאנחנו הולכים לדון בהם בישיבותינו הוא נושא שמונח לפתחנו כבר מהקדנציה הקודמת.

<אתי בנדלר: הקודמת, ולפני הקודמת, ולפני הקודמת.

איתן כבל: כן, זה לא משנה.

איתן כבל: זה נושא שנעסוק בו.

יריב לוין: הוועדה כאן דנה ואישרה תקנות, ואני אומר שוב בצורה הגלויה ביותר: אם אחרי כשנתיים מאישור התקנות אנחנו נמצאים במצב שרק 25 מלונות הצטרפו לתהליך הזה, אז העסק לא עובד.

יריב לוין: אני יכול לומר שהיתה הסכמה בשעתו, כהסדר של פשרה, עם התאחדות המלונות שתיתן גיבוי למהלך הזה על-מנת שהוא יתבצע באופן וולונטרי ולא באופן מחייב.

יריב לוין: לא הייתי כאן כדי לשפוט כמה גיבוי ניתן.

יריב לוין: אני מתסכל רק על שורה תחתונה ועל תוצאה.

יריב לוין: והשורה התחתונה – ואני לא מחפש אשמים – היא בהחלט שאין שום הצדקה לקיום הפרויקט בצורה הזאת.

יריב לוין: לא הייתי שותף לדיונים שהיו אז.

יריב לוין: אני רואה בכלל בעיה לא פשוטה במצב של חצי-חצי כזה.

יריב לוין: אני בכלל לא בטוח שלא עדיף מצב שאין כלום על פני המצב המבלבל, שחלק מדורגים וחלק לא.

<קריאה: גם זה משהו.

איתן כבל: וגם אם יש דירוג, אז מי מדרג?

איתן כבל: האם זה דירוג אובייקטיבי או - - -

יריב לוין: תיכף אני אתייחס.

יריב לוין: זה דווקא מוסדר.

<לאה ורון: אבל הם מדרגים את עצמם - - - של האינטרנט.

יריב לוין: לא, לא.

יריב לוין: אני אסביר את העניין בדיוק.

יריב לוין: ויכול להיות שאנחנו צריכים לבחור או בדרך של הפסקת הסיפור הזה, או לחלופין ללכת לדרך של דירוג חובה מחייב שיהיה אחיד.

יריב לוין: אני חושב שמצב הביניים היה מאוד-מאוד בעייתי.

יריב לוין: לגבי האופן שבו הדבר הזה נעשה כאן – אני חושב שנעשתה עבודה יסודית וטובה.

יריב לוין: הדירוג מתבצע על-ידי חברה אירופית רצינית שעושה את הדירוג הזה בלמעלה מ-10 מדינות באירופה על-פי קריטריונים ברורים, מוגדרים.

יריב לוין: יש למעלה מ-200 פרמטרים שעל-פיהם הדירוג הזה ניתן, עם צוות מקצועי שבוחן את הדברים ונותן את הדירוג.

יריב לוין: כך שהדירוג הוא בהחלט אובייקטיבי.

יריב לוין: וכאן אני רוצה העיר הערה שבעיני היא חשובה.

יריב לוין: נשמעת טענה שהדירוג הזה מיותר נוכח העובדה שיש לנו היום באתרי האינטרנט, שאנחנו מכירים, את דירוגי הגולשים, עם כוכבים, וכן הלאה.

יריב לוין: אני לא שוכנעתי, לפחות עד עכשיו, בטענה הזאת מסיבה פשוטה.

יריב לוין: צריך לזכור שיכול להיות מלון של שני כוכבים מבחינת רמתו, שמקבל חמישה כוכבים או ציון 9 באתרי האינטרנט, משום שזה עניין של ציפיות של אדם אל מול התמורה שהוא קיבל.

יעקב פרי: על-ידי הגולש, על-ידי זה שהתאכסן בו.

יריב לוין: לכן ברור לחלוטין שהעובדה שמלון קיבל חמישה כוכבים או שלושה כוכבים באותו אתר אינטרנט היא בהחלט אינדיקציה בתוך הקטגוריה, מי עדיף ומי פחות.

יריב לוין: היא לא אומרת שום דבר בעצם על טיבו של המלון עצמו ועל הקטגוריה שהוא נמצא בה.

יריב לוין: יותר מזה, אחד הפרמטרים לדירוג בתוך האתרים האלה, הוא דירוג של מיקום.

יריב לוין: כי מיקום הוא באמת פונקציה מאוד חשובה כאשר אדם בוחר את המלון שהוא הולך אליו.

יריב לוין: אבל המיקום הוא בוודאי לא אינדיקציה לטיב המלון, מבחינת השירותים אתה מקבל בו וכן הלאה.

יריב לוין: ולכן אני בהחלט חושב שהדרך הנכונה יותר היא שאדם יידע: תראו, אלה המלונות שנמצאים בקטגוריה הזו האובייקטיבית, של ארבעה כוכבים, ואז בתוכם הוא כבר יקרא את חוות-הדעת ויחליט מה עדיף לו או מה בעיניו פחות טוב.

יעקב פרי: זה לא כולל את הצימרים במלונות.

יריב לוין: לא, לא.

יריב לוין: צריך לזכור שהמלונאות בכלל היא לא ענף אחיד.

יריב לוין: יש מלונות ויש את ענף מלונות הבוטיק, שהוא בהחלט שונה ומצריך איזושהי התמודדות נפרדת, והנושא של הצימרים שמצריך התמודדות נפרדת.

יריב לוין: בצימרים יש היום מעין תו תקן שחלק מקבלים.

יריב לוין: גם את העניין הזה, לטעמי, צריך למסד באיזושהי דרך.

יריב לוין: יכול להיות שלא בדרך פרטנית כפי שזה נעשה בדירוג של המלונות.

יריב לוין: את הדברים האלה אנחנו צריכים לבחון.

יריב לוין: אני אומר שוב, בדיוק בשביל זה באתי: כדי לשמוע איך אתם רואים את הדבר הזה.

יריב לוין: אבל אני רוצה להדגיש דבר אחד.

יריב לוין: בהחלט יכול להיות שדירוג יתרום בסוף להורדת מחירים משום שהוא יציג את המלונות כפי שהם.

יריב לוין: ואני מניח שאנחנו לא נגלה מצב שמלון העריך את עצמו בחסר, וגבה מחירים בחסר לעומת מה שהוא שווה באמת.

יריב לוין: אם כבר, נראה כנראה תופעות הפוכות.

יריב לוין: ויכול להיות שגם לזה תהיה איזושהי תרומה מסוימת במישור הזה.

יריב לוין: הזרוע השלישית היא זרוע של תשתיות.

יריב לוין: בנושא הזה אני חושב שמדינת ישראל נמצאת בסך-הכול במקום טוב.

יריב לוין: יש הרבה מאוד השקעה בתשתיות תיירות.

יריב לוין: היא נעשית גם באתרים וגם בדברים אחרים, כמו: טיילות ודברים מן הסוג הזה.

יריב לוין: אנחנו אישרנו, וזה חשוב לי לומר, ממש בימים אלה נוהל מאוד מחמיר ומאוד קפדני לאישור הבקשות לתמיכה של משרד התיירות בפרויקטים, עם ועדה מקצועית לחלוטין שבוחנת את הדברים.

יריב לוין: נתנו לי כאן כל מיני דוגמאות שהיו בעבר, שאישרו גן-חיות באיזושהי עיר שאיש לא מגיע אליו מלבד תושביה, ודברים כאלה, שבינם לבין תיירות כנראה לא היה קשר אמיתי.

יריב לוין: בעניין הזה נעשתה כאן עבודה שהוביל אותה מנכ"ל המשרד אמיר הלוי, עבודה חשובה, ביחד עם סמנכ"ל התשתיות שלנו, דורון אהרון, ובעניין הזה יהיה הרבה יותר סדר.

יריב לוין: יחד עם זאת, גם כאן אני חושב שיש מקום לקביעת מדיניות עקרונית.

יריב לוין: למשל, בשאלה אם אנחנו רוצים לשים דגש על תשתיות מסוימות שפונות לקהלים מסוימים; אם אנחנו רוצים לעשות איזושהי השקעה מיוחדת ברצועת החוף במקומות שבהם הדבר הזה נדרש.

יריב לוין: ועל ה נושאים האלה אני אשמח לשמוע כאן עמדות.

יריב לוין: עוד סוגיה שקשורה גם לתשתיות וגם לנושא של המוצר התיירותי – סוגיית התחזוקה של האתרים.

יריב לוין: וזו סוגיה מהותית מאוד.

יריב לוין: צריך להבין שהרבה מאוד פעמים, מכיוון שרוב האתרים האלה הם אתרים שנמצאים בחוץ, משקיעים כסף והכסף פשוט הולך לאיבוד מכיוון שהתחזוקה איננה מספיק טובה.

יריב לוין: גם לעניין הזה הנחיתי את המשרד לגבש תוכנית שתתבצע בתוך פרק זמן קצר מאוד, של ביקורות תחזוקה וגם פרסום הממצאים שלהם, על-מנת שהדבר הזה יתמרץ את מי שבאחריותו נמצאים האתרים – וזה בדרך-כלל רשויות מקומיות – לתחזק אותם בצורה הולמת.

יריב לוין: הזרוע הרביעית היא זרוע השיווק.

יריב לוין: ואני מסיים בה, למרות שבעיני היא אולי הדבר המרכזי והאתגר הכי גדול שעומד לפתחנו.

יריב לוין: מכיוון שבסוף, הבאת מספרים אחרים של תיירים הנה, היא, קודם כל, תולדה של השיווק.

יריב לוין: צריך לזכור שהיום יחס ההכנסות בין תיירות חוץ לתיירות פנים הוא כמעט שווה בשווה, כמעט 50:50.

יריב לוין: צריך לומר שההשקעה בשיווק בתיירות פנים היא בערך 10% מתוך תקציב השיווק הכולל, ובצדק.

יריב לוין: כי המסה צריכה להיות מופנית החוצה.

יריב לוין: ולכן גם ברור לחלוטין שנדרש כאן, בעיני, שינוי חשיבתי יסודי בכל התפיסה.

יריב לוין: ופה אני רוצה להעיר כמה הערות.

יריב לוין: קודם כל, אני חושב שהגיע הזמן שמדינת ישראל תעשה הפרדה וגם תשקיע משאבים מתאימים במה שאני קורא:

יריב לוין: שלושת סוגי הפעולות שהיא צריכה לעשות כלפי חוץ.

יריב לוין: יש משרד חוץ, ומשרד חוץ צריך להיות אמון על דיפלומטיה, על כל מה שקשור בדיפלומטיה המסורתית ובטיפול מול מנהיגים וממשלות וארגונים בין-לאומיים, בהצגת עמדות ישראל ובקידום החלטות שטובות לנו ובמניעה וסיכול החלטות אחרות, וכן הלאה.

יריב לוין: יש משרד הסברה שבעיני, צריך לטפל בהסברת העמדות של ישראל והבעיות שישראל מתמודדת אתן בתחום המדיני, בתחום הצבאי, בתחום הביטחוני, לפעמים בתחום הכלכלי.

יריב לוין: ולמשימה הזאת, למרות שזה חורג מגדר הדיון, בעיני, צריך להקצות הרבה יותר.

יריב לוין: אגב, גם למשרד החוץ שתקציבו הוא מגוחך ביחס לחשיבות שלו.

איתן כבל: אפשר שפשוט ראש הממשלה יעשה משהו.

יריב לוין: יעשה, יעשה, איתן.

יריב לוין: תאמין לי, יעשה.

איתן כבל: זה ישתנה.

יריב לוין: תאמין לי, יעשה.

יריב לוין: אני יכול להגיד לך שעושה כל הזמן, עושה כל הזמן.

יריב לוין: היה קודם שר אוצר שתמך בזה בהתלהבות – כי אני רואה שפרי כבר נכנס לזה אז אני מצנן את העניין.

יעקב פרי: לא, לא.

יעקב פרי: אתה יודע שלא במקרה שלך, יריב.

יריב לוין: אבל אני חושב שיש זרוע שלישית והזרוע הזאת כמעט לא קיימת בתודעה, והיא הזרוע שצריכה להיות מופעלת על-ידי משרד התיירות, שצריכה לעסוק במיתוג של ישראל, בהצגת הצדדים היפים של המדינה, מאתריה ועד הקולינריה שלה, ודרך העובדה שיש כאן מדינה עם חדשנות ועם הרבה מאוד תרומה לעולם בכלל.

יריב לוין: ובדרך הזאת להציג את הפנים היפות של ישראל, ולגרום למצב שכאשר אתה עובד מול תיירים ובכלל מול ציבור רחב, ישראל לא תהיה רק מה שיש בחדשות וההסברים למה שרואים שם, אלא תוצג ישראל על כל ההיבטים וכל הצדדים שלה.

יריב לוין: וזה רבותי, מצריך חשיבה אחרת לחלוטין ממה שהיתה עד היום.

יריב לוין: זה מצריך תקציבים משמעותיים.

יריב לוין: אבל בצורה כנה וגלויה: אם לא נשנה את מבנה העבודה שלנו ואת הגישה, גם הכסף לא יועיל.

יריב לוין: בניגוד למה שאני שומע: צריך עוד קמפיינים ועוד קמפיינים – אני לא בטוח שהקמפיינים האלה מועילים בתצורה שהדברים מתבצעים בה עכשיו.

יריב לוין: ואני אגיד יותר מזה, אני בטוח שהם לא מועילים, והראיה – התוצאות שהיו, והן לא שונות בהרבה בשנים שהשקענו יותר לעומת שנים שהשקענו פחות.

יריב לוין: כן נוצר מצב שהוא, בעיני, אבסורדי, שדווקא בעקבות "צוק איתן" והמשבר שהוא יצר, ההשקעה בשיווק תיירות צנחה בלמעלה מ-50%.

יריב לוין: יש לזה גם סיבה טכנית – כי בסיס התקציב של הנושא הזה הוא נמוך והרוב הוא תוספתי, ובגלל שאנחנו באחד חלקי 12 זה השפיע מאוד.

יריב לוין: אבל יש דרכים להתגבר על זה.

יריב לוין: כבר קיימתי ישיבה גם עם אגף תקציבים על העניין הזה.

יריב לוין: אני חושב שאם אנחנו רוצים באמת לייצר מיתוג של המדינה, אם אנחנו רוצים באמת להביא לכאן תיירים במספרים אחרים לגמרי, צריך גם לשנות את הגישה אבל גם להביא ולהשקיע את הכסף שדרוש לטובת העניין הזה.

יריב לוין: אני רוצה רק לתת אינדיקציה: ההכנסות מתיירות חוץ נעות סביב 20 מיליארד שקל בשנה, והוצאות השיווק – לפחות בהנחה שאגף תקציבים ייענה לפחות לחלק ממה שאנחנו מבקשים – לא יגיעו ל-200 מיליון שקל השנה.

יריב לוין: יכול להיות שיעצרו אפילו באיזור ה-150 מיליון.

יריב לוין: ואני לא מכיר הרבה ענפים שיש בהם יחס של השקעה לתשואה בהיקף כזה, ואפשר רק לנחש שאם נשקיע 400 מיליון שקל ונעשה את זה בצורה נבונה, לאיזה מספרים ולאיזה תוצאות ולאיזה רווח נגיע.

יריב לוין: ואני בהחלט מקווה שתהיה לי כאן עזרה, אדוני היושב-ראש, בוועדה הזאת, במאבקים האלה.

יריב לוין: אני מסיים בעוד משפט אחד, בהיבט של השיווק שהוא חשוב.

יריב לוין: אחד הדברים שנדרשים כדי שאפשר יהיה לשווק הוא נושא הסרת חסמים.

יריב לוין: קשה מאוד לשווק תיירות למדינה שהתייר שמגיע ממנה נדרש לוויזה.

יריב לוין: קשה מאוד לשווק כשאין טיסות ישירות.

יריב לוין: ואחת הדרכים להתגבר גם על הבעיות התדמיתיות שיש לנו היא לנסות לייצר שיווק משותף עם מדינות אחרות, בעיקר מול קהלי יעד במקומות רחוקים, שמהם, באופן טבעי, כשבן-אדם מגיע, הוא רוצה לבוא לכמה מדינות, הוא לא רוצה לבוא רק לשבוע, אלא לביקור ארוך יותר.

יריב לוין: כבר קיימתי פגישה, גם עם סגנית שר התיירות של איטליה וגם עם שר התיירות של קפריסין, ושניהם מעוניינים לבצע שיתוף פעולה של שיווק משותף.

יריב לוין: אני חושב שכשיגידו לתייר: בוא, יש לך חבילה משותפת לאיטליה וישראל – זה מפיג מאוד את החששות הביטחוניים, זה נותן חבילה שהיא מאוד-מאוד אטרקטיבית, זה מכפיל את היכולת שלנו לשווק כי הכסף מגיע משני כיוונים וכך הוא כפול.

יריב לוין: וכאשר אני מדבר על חשיבה אחרת, זה סוג הדברים שבעיני צריך לעשות, שלטעמי, עד היום בהחלט חסרים.

יריב לוין: אדוני היושב-ראש, האתגר כאן הוא אתגר מאוד גדול.

יריב לוין: תוצאות לא יראו פה בִּין לילה.

יריב לוין: אבל אם נעשה עבודה נכונה ונטפל בכל אחד מההיבטים האלה באופן יסודי, נייצר כאן תשתית שאחר-כך ניהנה ממנה לאורך שנים.

יריב לוין: ואני חוזר ואומר: אני פתוח לכל רעיון, לכל הצעה.

יריב לוין: ואני מודה כמובן לכולם, גם על הדיון וגם על ההשתתפות.

איתן כבל: תודה, אדוני השר.

איתן כבל: מכיוון שלשר יש גם שאילתה במליאה, אז אנחנו נסיים עד 10:50 הכי מאוחר.

איתן כבל: ברשותכם, אנחנו לא נפתור את כל הבעיות ולא נתייחס לכל הבעיות, אבל לפחות ננסה להיות ממוקדים.

איתן כבל: אלי גונן, בבקשה.

<אלי גונן: בוקר טוב.

<אלי גונן: שמי אלי גונן, נשיא התאחדות המלונות.

<אלי גונן: האמת היא שהכנו מצגת קצרה.

איתן כבל: אתה לא יודע כמה אני שונא מצגות.

<לאה ורון: היא הופצה לחברי הכנסת.

יריב לוין: אתה רואה, יש יתרון בלהכיר את הבן-אדם מקרוב, ככה אתה מראש לא בא עם - - -

<לאה ורון: היא גם מצויה לחברי הכנסת, בטאבלטים שלכם.

<אלי גונן: אני רוצה להתחיל בברכות ואולי במילת עידוד אחת:

<אלי גונן: אני רוצה קודם לברך אותך, חבר הכנסת איתן כבל, אתה צדקת במה שאמרת.

<אלי גונן: פעם אחת כבר לא עזרה לי אצלך.

<אלי גונן: ואני מתאר לעצמי שלא יעזור לי עוד כמה פעמים, וזה בסדר.

<אלי גונן: אבל תיכף אני אתייחס גם לזה.

<אלי גונן: אני רוצה לברך את חברי הוועדה בהתכנסות שלהם.

<אלי גונן: ואני בעיקר רוצה לברך את שר התיירות יריב לוין.

<אלי גונן: אני מוכרח להגיד שהשר לוין נתן לי הרבה תקווה כי לפחות אמר: רוצה אני, וזו לא תופעה גדולה בנושא התיירות.

<אלי גונן: ואני מקווה שגם מהישיבה פה אני אצא עם התקווה.

<אלי גונן: כמי שנמצא בתחום המלונאות בשטח עוד מעט כבר 15 שנה ומי שנמצא בלשכת המעסיקים, ועדת הכלכלה צריכה לקחת את כל ההיבטים בחשבון; היא צריכה לקחת את טובת הצרכן, היא צריכה לקחת את נושא המחירים, אבל היא צריכה להתייחס גם לנושא של היכולת לעשות עסקים בארץ, היא צריכה להתייחס גם לנושא של כל ה"עליהום" על אנשי העסקים, של כל ה"עליהום" על הדברים האלה.

<אלי גונן: וחלק גדול יוצא מהחדר הזה, וחבל שהוא ככה.

<אלי גונן: אין ספק שצריך לדאוג לכולם, ואני בעד לדאוג לכולם.

<אלי גונן: אבל צריך לקחת את הדברים בפרופורציה.

<אלי גונן: אנחנו יושבים פה ומדברים על הנושא של מצב התיירות, שהוא בשפל חסר תקדים.

<אלי גונן: שיהיה ברור לחלוטין: אנחנו בשפל חסר תקדים, אנחנו במצוקה קשה ביותר.

<אלי גונן: אנחנו אחרי "צוק איתן" שעדיין משפיע עלינו, ואנחנו לא רואים התעוררות בתיירות הנכנסת.

<אלי גונן: יש לנו תיירות פנים יפה בצורה בלתי רגילה, יפה בצורה בלתי רגילה.

<אלי גונן: ועכשיו צריך לנתח ולראות איפה אנחנו עושים, מה אנחנו עושים, ולמה אנחנו עמלים.

<אלי גונן: יושב פה גם עופר מרגלית ואנשי אגף תקציבים שמאוד עזרו לנו בתקופה של "צוק איתן".

<אלי גונן: נכון שלא יכולנו לנצל את כל העזרה מאלף ואחת סיבות: גם בגלל שלא קיבלנו רוח גבית מספיקה ממי שהיה צריך לתת לנו את הרוח הגבית.

<אלי גונן: אבל דבר אחד נורא ברור: התיירות נחשבת מוצר ציבורי בכל העולם.

<אלי גונן: אני חושב שאין היום בתחום הכלכלי תחום פעילות שיכול ליצור את מקומות העבודה כפי שהתיירות יכולה לעשות.

<אלי גונן: ואני לגמרי מצטרף למה שאמר השר לוין לגבי היכולת לתת את ההכנסות ממטבע זר.

<אלי גונן: אבל כשאני הולך על ה-Start-Up Nation, שכולנו אוהבים להיות, ואנשים שוכחים שאנחנו כבר לא Start-Up Nation, אנחנו Exit Nation, וזה דבר שונה לחלוטין.

<אלי גונן: אבל אני אומר, הגיע הזיע שנהפוך להיות Tourist Nation.

<אלי גונן: ב- Tourist Nationיש תעסוקה, אנחנו נותנים תעסוקה, וחשוב מאוד שנדע – אם הייתי יכול שקף אחד להציג, רק נתונים, לא כשקף, ונראה על מה אנחנו מדברים במונחים של הצלחה ובמונחים של כישלון.

<אלי גונן: זה הדבר החשוב ביותר: אנחנו מאמינים שאם נעבוד נכון, אנחנו נגיע ל-6.5 מיליון תיירים, ואפשר להגיע ל-6.5 מיליון תיירים.

<אלי גונן: יש כאלה שמדברים על 10–12 מליון.

<אלי גונן: כשאני מסתכל על החסמים, אין לנו בעיה של בתי-מלון.

<אלי גונן: זאת אומרת, יצטרכו עוד - - - בתי-מלון, יצטרכו עוד אוטובוסים.

<אלי גונן: כשאנחנו אומרים 6.5 מיליון אנחנו מתייחסים למגבלה האמיתית, המקומות הקדושים, שם הכוח שלנו.

<אלי גונן: הכנסיות יכולות לקבל מספר נתון של תיירים בשנה, הכותל יכול לקבל מספר נתון.

<אלי גונן: ואני מדבר על אותה נקודת זמן.

<אלי גונן: ולכן 6.5 מיליון, הלוואי ונגיע לשם.

<אלי גונן: ב-6.5 מיליון אנחנו נעסיק 355,000 מועסקים על פני כל הארץ, בפריפריה, בכל אותם מקומות שאנחנו יכולים להיות שם ולקבל את הדברים.

<אלי גונן: אדוני היושב-ראש, אתה התחלת בנושא של המחירים.

<אלי גונן: ולא גמרת בנושא של המחירים, אמרת: ואני רוצה להשית עליכם עוד רגולציה כדי שתצטרכו עוד יותר להעלות את המחירים.

איתן כבל: איזו רגולציה?

<אלי גונן: למשל, הנושא של הדירוג.

<אלי גונן: לא יעזור כלום, כל העולם – אני אתייחס תיכף לדירוג.

איתן כבל: אני לא רוצה לפתוח את הדיון.

איתן כבל: אלי, ידידי, אני אחזור ואומַר זאת פה בדיון הזה.

איתן כבל: אלה שעומדים מולנו בוכים כל הזמן על הרגולציה ומערבבים ביורוקרטיה אל מול רגולציה – רגולציה היא לא בהכרח דבר רע.

איתן כבל: הסיפור הוא ביורוקרטיה.

איתן כבל: ביורוקרטיה צריך לחסל.

איתן כבל: אני לא מתווכח.

איתן כבל: יש רגולציה טובה גם אצלך.

<אלי גונן: אז אני מודיע לך: זה גם וגם.

<אלי גונן: אנחנו אוהבים ללכת לעולם, אנחנו אוהבים לצטט, אנחנו אוהבים ללכת לכל מיני מקומות אחרים.

<אלי גונן: אז אני רוצה ללכת דווקא למנכ"ל ארגון התיירות הבין-לאומי של האו"ם.

<אלי גונן: היה פה בביקור טאלב ריפאעי, שכן שלנו מירדן, לא בא ממקומות אחרים.

<אלי גונן: הוא אומר: מונטה קרלו, פריז, לונדון, יקרות לתיירים וכולם נהנים להוציא שם כסף.

<אלי גונן: הוא אומר: לא העלות גורמת לכך שמדינה תהיה תחרותית, זה אומנם משפיע, אבל מה שיש לישראל להציע גובר על המחירים הגבוהים.

<אלי גונן: הוא אומר: פוטנציאל התיירות של ישראל אדיר.

<אלי גונן: אדוני היושב-ראש, אדיר.

<אלי גונן: מדינות שיש להם הרבה פחות מישראל מצליחות למשוך המון תיירים מפני שהן לוקחות את התיירים ברצינות.

<אלי גונן: זה טאלב ריפאעי, זה לא אני.

<אלי גונן: זה שכן שלנו, הוא מנכ"ל ארגון תיירות העולמי.

<אלי גונן: הוא קצת מבין בתיירות.

<אלי גונן: יש מדינות בהן רבים מי יהיה שר התיירות.

<אלי גונן: אני שמח, לפחות יש שר שאמר: רוצה אני.

<אלי גונן: - - -

איתן כבל: אלי, אני לא רוצה שנתחיל לצלול.

איתן כבל: גם השר, אם הייתי נותן לו לתת את ההרצאה – אבל גם אותו נאלצתי לחתוך.

איתן כבל: אני מבקש שרק ניכנס לתוך הנושא.

איתן כבל: כי אני התחייבתי ויש כבר בלו"ז.

<אלי גונן: אני גומר תוך ארבע דקות.

<אלי גונן: אחד הדברים שאני מאוד שמח ואני מאוד גאה בו, ואני אומר את זה ברצינות, לא בקנטרנות, ששכר חברי הכנסת שלנו יותר גבוה מאשר ביוון וטורקיה.

<אלי גונן: עשיתי פה בדיקה של שכר המינימום: בישראל שכר המינימום הוא 1,080 יורו, בספרד הוא 750 יורו, ביוון הוא 684 יורו, בטורקיה הוא 424 יורו, בירדן הוא 241 יורו.

<אלי גונן: אז רק שנבין ממה אנחנו מתחילים.

<אלי גונן: זה המינימום.

איתן כבל: אז למה כולם רוצים לבוא לעבוד פה?

איתן כבל: כל האריתראים - - -

<קריאה: זו הסיבה.

<אלי גונן: אל"ף, אתה יודע, הם מקבלים יותר כי אנחנו נותנים להם - - -

איילת נחמיאס ורבין: אבל אלי, בתור בן-אדם שחושב שהתיירות היא ענף קריטי – אנחנו מכירים את העלויות, אבל שכר המינימום בישראל לא ירד.

איתן כבל: הוא צריך לעלות.

איתן כבל: זה שבמקומות אחרים הוא עוד רחוק - - -

איילת נחמיאס ורבין: הוא לא ירד.

איילת נחמיאס ורבין: אני רק מציעה שנלך להרבה פתרונות אחרים שמצריכים - - -

<אלי גונן: חברת הכנסת נחמיאס ורבין, אני אומר במפורש, אני לא בא פה להגיד שאני רוצה לשנות את שכר המינימום.

<אלי גונן: אני אומר, גם את הרגולציה צריך לקחת בפרופורציה.

<אלי גונן: אני לא בא ומבקש שתקבלו החלטות שיירדו מהעניין.

<אלי גונן: אני למשל העליתי השבוע את הנקודה, שאנחנו, שמשקיעים עשרות מיליונים בשיפוצים ומאות מיליונים בהקמת בתי-מלון, מתחרים בכלכלה שחורה של דירות שלא משלמות מסים.

<אלי גונן: לא שמעת אותי אומר, תעשו רגולציה על הדירות.

<אלי גונן: אמרתי, שימו אותי על בסיס שווה, כי אני כאזרח רוצה שכל מי שמרוויח ישלם מס.

<אלי גונן: זה מה שאני עושה באופן אישי וזה מה שאני עושה אופן חברתי.

<אלי גונן: אני רוצה להגיע לנושא המחיר: אין שום סקר שמראה שיש לנו בעיה של מחיר שבגללה לא באים.

<אלי גונן: פתחנו מלון נפלא, וולדורף אסטוריה, מלון לתפארת המדינה – הוא הביא תיירים?

<אלי גונן: הוא הביא עוד תיירים?

<אלי גונן: יש מלונות מכל הסוגים, ואני לא רוצה להיכנס לפייסבוק ולרשתות.

<אלי גונן: הרשתות מכתיבות הרבה, הרשתות נותנות מידע ואנחנו משתמשים בהן מאוד.

<אלי גונן: והרשתות גם משגרות את כל הדירוג שנעשה במקומות אחרים.

<אלי גונן: דרך אגב, בכל מקום הוא וולונטרי.

<אלי גונן: לסיום, אמרנו את זה לשר: אני מאוד מאמין שהשר יכול לגייס את המשאבים לעניין הזה.

<אלי גונן: הבעיה היחידה שמונעת תיירות להגיע לישראל, זה רק דבר אחד – זה התדמית של מדינת ישראל, שיש בה כל הזמן אירועים, ו"צוק איתן" חשף את זה בצורה הרבה יותר חזקה.

<אלי גונן: חברים, הכול חשוב.

<אלי גונן: אני חושב שמשרד התיירות יצא השבוע במהלך חשוב מאין כמוהו, שהוא התחלה - - - שזה רשת ביטחון לכנסים.

<אלי גונן: מהלך חשוב, שאני מברך עליו, ואני מוקיר אותו ומעריך אותו.

<אלי גונן: במקרה הטוב הוא ישפיע על 2017.

<אלי גונן: אם לא נעמיד היום, כאן ועכשיו, וזו החלטה של הוועדה, את ה-400 מיליון שקל שצריך לרב-שנתי לנושא של השיווק – אני לא רוצה להתווכח כרגע.

<אלי גונן: השר אמר: אני רוצה ללמוד – כל שיטות השיווק שתביא, אדוני השר, מקובלות עלי, ובתנאי שהם יעשו את התוצאה.

<אלי גונן: אנחנו ראינו קורלציה ישירה בין שיווק נכון לבין הגעת מספר התיירים.

<אלי גונן: אי אפשר להגיד שזה לא קיים.

<אלי גונן: זה קיים.

<אלי גונן: ואם הוועדה תשאג שיהיו תקציבי השיווק כמו שצריך, הכול יבוא אחרי.

איתן כבל: תודה, אדוני.

איתן כבל: אדוני השר, יש סוג של דז'ה וו.

איתן כבל: זה כמעט כמו הבדיחה של הגשש – "איך אתה יודע".

איתן כבל: הוא אומר: הם שואלים אותן שאלות, עונים אותן תשובות.

איתן כבל: הדיון כאילו אותו דבר, אותן בעיות.

יריב לוין: אני יכול לגלות שאמרת לי את זה גם בוועדת החוץ והביטחון כל הזמן?

איתן כבל: לא באתי לקנטר, חס וחלילה.

<אלי גונן: שמע, אין עשייה ואז אומרים לנו הדיון הוא דז'ה וו.

<אלי גונן: אין עשייה.

<אלי גונן: לא היתה עשייה.

<אלי גונן: אתה לא יודע למה אמרתי לך שאני רואה בזה שהשר בא איזושהי קרן אור?

<אלי גונן: נפלנו בשיווק.

<אלי גונן: מה נעשה?

<אלי גונן: ואז אתם אומרים לי: המחירים.

<אלי גונן: לא קשור המחירים.

איתן כבל: אלי, אני לא מבקש להתגונן.

איתן כבל: אני בסך-הכול אומר תחושה של מי שעומד מן הצד ברגע זה.

איתן כבל: ההיפך, אני טוען שזה מעצים את העומק של הבעיות.

איתן כבל: זאת אומרת, שכל השנים אין סוג של התקדמות.

איתן כבל: חברי, מאיר יצחק-הלוי, ראש עיריית אילת, בבקשה.

<מאיר יצחק-הלוי: אני אפתח ברשותך בברכה ובשתי בקשות ובזה אני אסיים.

<מאיר יצחק-הלוי: ראשית לכל, אני רוצה להגיד לך, אדוני השר, הצלחה גדולה.

<מאיר יצחק-הלוי: אני לא רוצה להגיד לך: ככל שתצלול תבין את גודל האתג,.

<מאיר יצחק-הלוי: אני רוצה להגיד לך: ככל שתמריא, תבין איזה אתגר מדהים יש בפניך.

<מאיר יצחק-הלוי: ואני מאחל לך להמריא מעלה-מעלה ולהוביל את המדינה למקומות הראויים לה בנושא התיירות.

<מאיר יצחק-הלוי: יושב-ראש הוועדה, גם לך אני רוצה לאחל הצלחה גדולה.

<מאיר יצחק-הלוי: לי אין ספק שתוסיף "ביסבס" לוועדה הכל-כך חשובה הזאת.

<לאה ורון: ולמי שלא יודע מה זה "ביסבס"?

איתן כבל: לפרוטוקול תציין שזה: חריף.

איתן כבל: חריפוּת, מה שנקרא.

<מאיר יצחק-הלוי: כן, "ביסבס" זה משהו חריף.

<מאיר יצחק-הלוי: זה מעיר התיירות ראש העין.

<מאיר יצחק-הלוי: אין לי כוונה לפוזה של נהי ובכי, ממש לא, זה לא לעכשיו.

<מאיר יצחק-הלוי: אבל ב-12 השנים האחרונות יש לי את הזכות הענקית לעמוד בראשות עיר שמדינת ישראל הגדירה אותה כעיר התיירות של מדינת ישראל, בהגדרה, וכעיר שיש לה חשיבות אסטרטגית-משמעותית, בעיקר לנוכח המצב הגיאו-פוליטי, ובעיקר לאור ההתפתחות האזורית שאני מברך עליה.

<מאיר יצחק-הלוי: ולכן, רק מהמבט הזה, ראוי שהעיר הזאת תקבל מנת התייחסות גדושה.

<מאיר יצחק-הלוי: ופה אני רוצה לבקש ממך, אדוני יושב-ראש הוועדה – אנחנו הנחנו על השולחן, גם של משרד התיירות וגם של משרד האוצר, לפני מספר שנים תוכנית רב-שנתית, הוליסטית, רחבה, מקיפה, לאיך הופכים העיר אילת לעיר תיירות מובילה.

<מאיר יצחק-הלוי: אני חייב להגיד לך שיש התקדמות יפה בתוך יישום התוכנית, אבל צריך לראות אותה במלואה כדי שהעיר תתרומם ותהפוך להיות עיר שאינה פושטת יד אלא כעיר מובילה במפרץ ים-סוף.

<מאיר יצחק-הלוי: די להסתכל מזרחה כדי לראות את ההתפתחות המדהימה, נטולת הביורוקרטיה, עם מנהיגות מאוד-מאוד ברורה, עם החלטה אסטרטגית מאוד-מאוד ברורה, ללמוד מחברינו.

<מאיר יצחק-הלוי: באתי אתמול מאזרבייג'ן, הייתי בבאקו – בואו נהיה קצת יותר צנועים, נלמד מחוכמתם של אחרים וניישם את מה שבר-יישום, ויש לנו תוכניות מסודרות.

<מאיר יצחק-הלוי: ואני אומר את זה בפנייה ראשונה, כבוד השר.

<מאיר יצחק-הלוי: אנחנו יודעים לדחות את הסיפוקים המידיים שלנו.

<מאיר יצחק-הלוי: אנחנו יותר מאשר נשמח לשבת על תוכניות ארוכות-טווח ונוכל ליישם.

<מאיר יצחק-הלוי: אני יודע שפה יש קצת בעיה לדבר על תוכניות ארוכות-טווח, אבל אני בעד לחשוב כך.

<מאיר יצחק-הלוי: דבר שני, אני רוצה להעלות דווקא בדיון הזה נושא שמעכב בצורה מסכנת את התיירות במדינת ישראל והעיר אילת.

<מאיר יצחק-הלוי: ההחלטה על סגירת שדה דב, אדוני, היא החלטה מטורפת בכל סדר גודל.

<מאיר יצחק-הלוי: ולכן אני רוצה לבקש ממך שתי בקשות ובזה אסיים.

<מאיר יצחק-הלוי: האחת, דיון מקיף על העיר אילת בתחומי התיירות.

<מאיר יצחק-הלוי: והדבר השני, אנא השב את אותה ועדת משנה שבראשה עד חבר הכנסת וקנין, שהתחילה לעשות עבודה, שחשפה לטעמי את החולשות בהחלטה ההזויה הזו, וככל שנקדים כן ייטב.

<מאיר יצחק-הלוי: אנחנו כמובן מצוידים במרב החומרים.

<מאיר יצחק-הלוי: החלטה שכזו גם הופכת את העיר אילת על 60 ומשהו אלף תושביה לתושבים בהסגר, כן, פשוט סוגרים אותנו.

<מאיר יצחק-הלוי: וגם כמובן מכה מכה קטלנית את התיירות לעיר אילת ולמדינת ישראל, וכמובן תיירות הפנים.

<מאיר יצחק-הלוי: אני חושב שזה תפקידה של הוועדה, ואני מבקש ממך, אדוני, להעיר את הנושא הזה.

<מאיר יצחק-הלוי: שאר הנושאים ויש כאלה רבים, אני אשמח להציג בתוכנית עבודה יותר מפורטת בפני הוועדה ובפני השר כמובן.

איתן כבל: תודה אדוני.

איתן כבל: ואני רק מוכרח לומר שחבר הכנסת וקנין, כל מה שחסר לו זה רק רישיון טיס.

איתן כבל: אין טיסה שלא יצא לי שקוראים לי ואומרים לי: תמסור ד"ש לחבר הכנסת וקנין.

איתן כבל: והוא באמת אמון על הנושא הזה יותר מכל אחד מאתנו.

יריב לוין: הוא העביר את חוק הטיס.

<קריאה: הוא עשה עבודה נפלאה בוועדה.

<אתי בנדלר: חוק הטיס ותקנותיו.

<אתי בנדלר: זה היה משהו.

איתן כבל: נכון, ויבורך על העניין הזה.

איתן כבל: אדוני השר, ואני אומר את זה גם לראש העיר, אנחנו נשקול שהוועדה תצא לסיור לאיזור הדרום, אילת- - -

<קריאה: דרך שדה דב.

איתן כבל: כן, נצא משדה דב.

<קריאה: עד שתהיה הרכבת, אדוני.

איתן כבל: ואנחנו ניענה לבקשתך.

איתן כבל: ברשותכם, ראשון הדוברים יהיה חבר הכנסת פרי.

איתן כבל: ולאחריו, שלא זיהיתי, שאלתי כל הזמן איפה יוסי חברי.

<יוסף פתאל: כל פעם שלא רואים אותי זו מחמאה.

איתן כבל: אני אמרתי את זה ממקום של מחמאה, יוסי.

איתן כבל: יוסי הוא חבר אישי שלי.

איתן כבל: למדנו יחד תקופה באוניברסיטה.

איתן כבל: בבקשה.

יעקב פרי: אדוני היושב-ראש, אני רוצה, קודם כל, לברך את השר, ולאחל לך הרבה מאוד הצלחה.

יעקב פרי: מה שאתה עושה זה דבר לא שגרתי, כיון שבדרך-כלל שרי הממשלה אומרים: תנו לי קודם ללמוד ואחר-כך אני אדבר.

יעקב פרי: ואתה בא בגישה – אני לא אגיד, הפוכה לחלוטין – אבל בגישה לשמוע.

יעקב פרי: ומי שיש לו יכולת להבין שאולי לאחרים יש גם איזושהי הבנה או תובנות, מגיעות לו על כך תשבחות.

יעקב פרי: ואני בהחלט משבח אותך ומאחל לך הרבה הצלחה.

יעקב פרי: עברתי קצת על הנתונים ואני אהיה מאוד קצר ואתן את זה רק ברמיזות.

יעקב פרי: ראיתי למשל, ששיעורי הביצוע של התקציב, אדוני המנכ"ל, במשרד התיירות הם 60%.

יעקב פרי: אני יודע, מכיר את העניינים האלה, אבל יתכן וחלק מן העבודה שצריך לעשות זה גם לראות איך להגיע לשיעורים גבוהים יותר, במיוחד באותן ארבע רגליים שאתה ציינת, אדוני השר.

יעקב פרי: דבר שני שראיתי גם בנתונים, זה שבכניסות של תיירים ב-2013, רק כרבע מהנכנסים הם יהודים.

יעקב פרי: ואנחנו יודעים, בסופו של דבר, שהקהילה היהודית – וחס וחלילה, אני לא אגיד מילה רעה – או הקהילות היהודיות בחוץ-לארץ, אנחנו מסתמכים על שלושת-רבעי כמות תיירים שאיננה.

יעקב פרי: ולכן אם אני קופץ מיד לנושא של הקמפיינים, ואני מקבל שקמפיינים שאינם ממוקדים ונם הולכים לפלחי אוכלוסיה הם קמפיינים שהתוצאה מהם מאכזבת, אם להיות עדין.

יעקב פרי: ואולי צריך באמת לחשוב על קמפיינים אצל הקהילות היהודיות ולהסביר להם עד כמה חשוב שהם באמת יגיעו לכאן ועד כמה התרומה שלהם לכלכלת ישראל היא חשובה בהגעתם לכאן כתיירים.

יעקב פרי: הנושא של הסרת חסמים, לפי דעתי, הוא קריטי.

יעקב פרי: והסרת חסמים זה לא רק ויזות ולא רק עניינים שהם לאו דווקא באחריות המשרד.

יעקב פרי: הם גם, למשל, הנושא של בדיקות הביטחון.

יעקב פרי: אני לא יודע לכמת עד כמה הם מונעים אחר-כך כניסה, אבל צריך לטפל כנראה במגוון גדול מאוד - - -

איתן כבל: כן, למרות שכבר בעולם זה גם כן היום, חולצים נעליים - - -

יעקב פרי: לא כמו אצלנו, לחלק גדול מן האוכלוסין - - -

<קריאה: אם תיראה כמוני, תאמין לי, אתה תעבור.

יעקב פרי: אני יודע, אני יודע.

יעקב פרי: אבל יש שורה שלמה של חסמים.

יעקב פרי: צריך לעשות את הרשימה וצריך לטפל באחד-אחד.

יעקב פרי: דבר שלישי, תחזוקה, צימרים – כל מה שאיננו במה שהשר הגדיר כאן בדירוג בתי-מלון הגיע למצב נוראי.

יעקב פרי: אולי הוא יותר רלוונטי לתיירות פנים, אבל יש מקום רב מאוד לשיפור.

יעקב פרי: תודה רבה.

איתן כבל: תודה, אדוני.

איתן כבל: יוסי פתאל, בבקשה.

<יוסף פתאל: תודה רבה, אדוני.

<יוסף פתאל: אני חושבת שאחת הבעיות המרכזיות של הענף היא שהוא סובל מעודף סימפטיה.

<יוסף פתאל: המחדל הגדול הוא שהפער בין ההצהרות לגבי החשיבות שלנו ולגבי מה שקורה מבחינת המדינה זה כמעט מחדל שדורש ועדת חקירה.

<יוסף פתאל: האמת היא שעד שלא יקום קבינט תיירות כנראה שלא יתייחסו לנושא הזה מספיק ברצינות, כי במדינה שלנו אם אין קבינט לנושא אז לא מתכוונים באמת לפתור.

איתן כבל: אל תבנה על זה, אבל לא חשוב.

<יוסף פתאל: זו היתה הצעה לסדר.

איתן כבל: אני אומר לגבי הקבינט - - -

<יוסף פתאל: כן, ברור לי.

<יוסף פתאל: אני רק רוצה להגיד - - - התיירות בגורלם של כולם לאורך השנים.

<יוסף פתאל: וצריך להבין שעניין התיירות זה לא רק אמירה בעלמא שזה עניין אסטרטגי.

<יוסף פתאל: כי פני המדינה כפני התיירות והתיירים שמגיעים אליה.

<יוסף פתאל: בתחום התיירות הנכנסת, רבותי, למרות שהדבר הזה לא נראה ואנחנו כבר מדברים על המלחמה הבאה, אנחנו עדיין במלחמה הקודמת.

<יוסף פתאל: אנחנו נמצאים במינוס 20%.

<יוסף פתאל: בזמן המלחמה זה היה מינוס 35%.

<יוסף פתאל: זאת אומרת, שמבחינתנו, בתחום התיירות הנכנסת הטילים עדיין נופלים.

<יוסף פתאל: וצריכים להבין שב"צוק איתן" היתה סיטואציה ששינתה את חוקי המשחק.

<יוסף פתאל: ההתאוששות הארוכה היא חסרת תקדים כמעט.

<יוסף פתאל: אנחנו נמצאים עדיין בעיצומה של המלחמה, וקרה משהו מאוד גדול אצל העמיתים שלנו בחו"ל שאיבדו קצת את הביטחון להגיע לישראל.

<יוסף פתאל: אם תראו רק בנושא הקרוזים שעוגנים כאן, שמחקו את אשדוד מהמפה.

<יוסף פתאל: הם קצת עוגנים בחיפה, אבל עוגנים במצרים.

<יוסף פתאל: מצרים נתפסת כיותר בטוחה.

<יוסף פתאל: לעניין החשיבות, ואני אנסה להיות טלגרפי – המספר שחשוב לחברי הכנסת להבין, 100,000 תיירים נכנסים למדינת ישראל מייצרים 4,000 מקומות עבודה.

<יוסף פתאל: זה נורא פשוט.

<יוסף פתאל: 100,000 זה לא בשמיים.

<יוסף פתאל: 4,000 זה הרבה מקומות עבודה ואפשר לעשות מכפלות מאוד גדולות.

<יוסף פתאל: רוב העסקים שבתחום התיירות הם בעסקים הקטנים והבינוניים.

<יוסף פתאל: 80% מהם עסקים קטנים ובינוניים.

<יוסף פתאל: ואני לא איכנס למספרים בנושא התרומה לתמ"ג וכולי.

<יוסף פתאל: חברי הלשכה שאני מייצג משרתים כל שנה כמיליון תיירים בקבוצות, מייצאים 20 מיליון ארוחות, 6.5 מיליון לינות, ועוד מספרים מרשימים כאלה.

<יוסף פתאל: אני חושב שלבה של הוועדה צריך להיות גס כבר בדיוני הפוטנציאל.

<יוסף פתאל: נמאס כבר לשמוע על הפוטנציאל העצום שיש למדינה יחסית למה שקורה.

<יוסף פתאל: אז לכל אחד מאתנו יש את הסיפור הדומה בבית-הספר שסיפרו לו שיש לו פוטנציאל לא ממומש וכולי.

<יוסף פתאל: אבל הפער בין הפוטנציאל לבין המציאות כבר גובל במחדל.

<יוסף פתאל: ואני חושב שההתארגנות הזאת של המדינה, שכל פעם היא מופתעת ממשברים, כשבעצם אנחנו נמצאים בתוך משבר מתמשך שיש לו הפוגות של שגרה, צריך להפוך לגמרי את הדיסקט.

<יוסף פתאל: אין ספק שיש לנו פוטנציאל.

<יוסף פתאל: אבל כאיש מקצוע אני אומר לכם, אז מה?

<יוסף פתאל: זה לא מספיק.

<יוסף פתאל: לגבי המחירים – אנחנו הראשונים להסכים בנושא המחירים.

<יוסף פתאל: קשה לנו לשווק בחו"ל, וחברי הלשכה הם חוד החנית של השיווק של מדינת ישראל בעולם.

<יוסף פתאל: לא פחות מזה.

<יוסף פתאל: כולם מדברים, אנחנו בסוף לוקחים את הרגליים ואת המזוודה, יוצאים לחו"ל ומביאים את האנשים לישראל.

<יוסף פתאל: דקה לפני "צוק איתן" היינו בדרך לשנת שיא.

<יוסף פתאל: דקה אחרי "צוק איתן" אנחנו בשפל.

<יוסף פתאל: אנחנו המדינה היחידה בעולם ששנת שיא ושנת שפל זה באותה שנה.

<יוסף פתאל: ודקה לפני המלחמה המחיר לא היה הבעיה.

<יוסף פתאל: וצריך לומר את האמת, ואני חושב שהשר מקדם חשיבה חדשה בנושא השיווק – הבעיה המרכזית ואלי אמר את זה, הוכח שזה לא בנושא המחיר, זה נושא של ביטחון שאנחנו מתנצלים ולא מדברים עליו אף פעם.

<יוסף פתאל: מה שקובע לבן-אדם שרוצה להגיע למדינת ישראל לטיול מחוץ-לארץ זה נושא הביטחון.

<יוסף פתאל: ובמקום לשדר, לדעתנו – אם רוצים לעשות מהפכה חשיבתית – שמש, וים ואתרים קדושים, צריך לצאת בקמפיין שאומר שמדינת ישראל היא אחד המקומות הכי בטוחים בעולם לתיירים.

<יוסף פתאל: להגיד את זה up front, לשים מספרים ולהראות איך זה נראה מול כל העולם.

<יוסף פתאל: כי בסוף מה שגרם לאנשים לעשות enter, כן או לא, זה הנושא של ביטחון.

<יוסף פתאל: נושא השיווק הדיגיטלי ורשתות חברתיות שמשנה את העולם ואת החברה האנושית – חייבת להיות פה תוכנית אב מסודרת, אסטרטגית, כמו שמנהלים את הרצפה צריך לנהל גם את האוויר ואת תחום הדיגיטל, וצריכה להיות בנושא הזה תוכנית אסטרטגית של המדינה, שמובילה את זה.

<יוסף פתאל: תודה רבה.

איתן כבל: תודה, אדוני.

איתן כבל: חבר הכנסת חאג' יחיא, בבקשה.

עבד אל חכים חאג' יחיא: אני אתחיל ממש לפני הסוף, בעניין של הביטחון.

עבד אל חכים חאג' יחיא: אני חושב שהגיע הזמן, לפחות בנושא הזה, לעשות את התיאום ולמצוא את דרך המלך בין משרד החוץ לתיירות או הביטחון.

עבד אל חכים חאג' יחיא: למה הכוונה?

עבד אל חכים חאג' יחיא: טוב לדבר על המצב הביטחוני.

עבד אל חכים חאג' יחיא: אפשר למשוך הרבה מזדהים עם מדינת ישראל שהמצב הביטחוני כזה וכזה, אבל זה מבריח את התיירים.

עבד אל חכים חאג' יחיא: דבר שני, דוגמה אחת שהיתה אתמול, כשהכריזו "שטח צבאי סגור" ברמת הגולן.

עבד אל חכים חאג' יחיא: ראשי רשויות צעקו ואמרו: זו העונה של התיירות.

עבד אל חכים חאג' יחיא: ואחרי שעתיים זה בוטל.

עבד אל חכים חאג' יחיא: האם לא היתה הגזמה?

עבד אל חכים חאג' יחיא: ובעניין המחירים – אני רואה שסביב השולחן הזה מדברים כאילו הבעיה היא לא המחירים.

עבד אל חכים חאג' יחיא: הבעיה היא המחירים.

עבד אל חכים חאג' יחיא: כי מי שיכול להגיע לאנטליה, אפילו - - - אם אין טיסה, אם הכול כלול, והעלות שלו לאותו משך זמן היא פחות מאשר להגיע בית-מלון בארץ פה, הוא יבחר לצאת לחו"ל.

<יוסף פתאל: משלם 400 דולר ליום בישראל בשביל להגיע מטורקיה לכאן.

<יוסף פתאל: הוא נוגע פה ובורח.

<יוסף פתאל: 400 דולר ליום.

<יוסף פתאל: אז המחיר - - -

עבד אל חכים חאג' יחיא: אני מדבר עלינו.

<יוסף פתאל: דבר על אלה שמגיעים לטורקיה.

עבד אל חכים חאג' יחיא: אני מדבר עלינו.

עבד אל חכים חאג' יחיא: אני הייתי באנטליה השנה, אז אני יודע מה יש ואני יודע מה מהמחירים, ובדקתי מחירים גם בארץ לפני שיצאתי לאנטליה והשתלם לי יותר להגיע לשם.

עבד אל חכים חאג' יחיא: יש עוד דברים אחרים, שהם לא רק המלונות, אלא יש לנו את התיירות.

עבד אל חכים חאג' יחיא: אני אתן את הדוגמה של להגיע לטבריה.

עבד אל חכים חאג' יחיא: טבריה זה חוף של המדינה, שאני צריך להיכנס אליו חופשי.

עבד אל חכים חאג' יחיא: אבל יש חניה, יש משהו מסודר.

עבד אל חכים חאג' יחיא: אני לא יכול להבין למה מי שנכנס צריך לשלם עבור כמה אנשים יש לו באוטו.

עבד אל חכים חאג' יחיא: מה השירות שאתה נותן לי?

עבד אל חכים חאג' יחיא: ואם אנחנו חמישה בתוך הרכב אנחנו צריכים לשלם 350 שקל.

עבד אל חכים חאג' יחיא: למה?

עבד אל חכים חאג' יחיא: מה המשמעות של זה?

עבד אל חכים חאג' יחיא: זה דבר שלפתחך, כבוד השר, וצריך לטפל בזה.

עבד אל חכים חאג' יחיא: זה חוף.

עבד אל חכים חאג' יחיא: מה יש שם?

עבד אל חכים חאג' יחיא: שירותים?

עבד אל חכים חאג' יחיא: והחניה?

עבד אל חכים חאג' יחיא: למה לשלם פר אדם?

איתן כבל: תודה, חבר הכנסת חאג' יחיא.

איתן כבל: שאול גולדשטיין, מנכ"ל רשות הטבע והגנים.

<שאול גולדשטיין: שלום, ובהצלחה לשר וליושב-ראש.

<שאול גולדשטיין: רשות הטבע והגנים מארחת בשעריה בשנה כ-20 מיליון מבקרים.

<שאול גולדשטיין: מתוכם אחוז ניכר של תיירי חוץ שבאים לאתרים שהרשות מטפחת.

<שאול גולדשטיין: אני רוצה לחזק את מה שאמר יוסי לפנַי, ולהוסיף שמעבר לביטחון זה גם עניין של אווירה.

<שאול גולדשטיין: האווירה צריכה להיות אווירה של פתיחות, אווירה של שמחה, אווירה של חיים בטוחים.

איתן כבל: המקומות הקדושים הדתיים היהודיים הם תחת?

איתן כבל: - - -

<שאול גולדשטיין: העיר העתיקה לא.

<שאול גולדשטיין: אבל סובב חומות ירושלים כן.

איתן כבל: מה שמוגדר, קברי צדיקים, זה?

איתן כבל: - - -

<שאול גולדשטיין: כולנו צדיקים.

<שאול גולדשטיין: "לעולם יירשו ארץ".

<שאול גולדשטיין: כל אחד יש לו את הצדיקות שלו.

איתן כבל: לא, לא.

איתן כבל: אני מדבר עכשיו ברצינות.

<שאול גולדשטיין: קבר רשב"י במירון הוא אצלנו.

<שאול גולדשטיין: קבר יהושע, קבר ראובן, הרבה קברים אצלנו.

איתן כבל: מה שמוגדר "קברים".

<שאול גולדשטיין: כן, - - - כפי שאמר יוסי, לפני "צוק איתן", ראינו אצלנו במספרים עלייה דרמטית של שנת שיא.

<שאול גולדשטיין: אחרי "צוק איתן" נפילה גדולה.

<שאול גולדשטיין: מה שחיזק והשאיר את התיירות שלנו על הרגליים זו תיירות הפנים.

<שאול גולדשטיין: התיירים הישראלים מילאו את המקום של תיירי החוץ, ואני חושב שבלעדיהם הרבה עסקים היו פשוטים את הרגל.

איתן כבל: כמה עלייה היתה?

<שאול גולדשטיין: הישראלים – 16% עלייה, לעומת נפילה של 20 ומשהו אחוז בתיירות הנכנסת.

<שאול גולדשטיין: - - - משרד התיירות, ואני אתן לו מחמאות בדבר הזה, זיהה את המגמה והשקיע בתיירות הפנים.

<שאול גולדשטיין: זה אסטרטגי לבעלי העסקים, בעיקר בדרום.

<שאול גולדשטיין: אנחנו עושים דרום חם היום עם הממשלה, שמשרד התיירות השיג עשרות מיליונים לדרום.

<קריאה: תודות למלונאים.

<קריאה: אי ניצול תקציב של המלונאים עזר לפרויקט הזה.

<קריאה: זו היתה פעולה מבורכת.

<שאול גולדשטיין: אני ישבתי עם התיירנים בדרום.

<שאול גולדשטיין: אמרו שבלעדי הפרויקט הזה הם היו נסגרים.

<שאול גולדשטיין: ואנחנו הצלחנו להרים את זה, והישראלים מגיעים.

<שאול גולדשטיין: רק צריך להגיד לישראלים: חבר'ה, זה המצב.

איתן כבל: הבנו, שאול.

איתן כבל: אתה מכדרר.

<שאול גולדשטיין: דבר שני, לדעתי, צריך לבחור את המיתוג של ישראל.

<שאול גולדשטיין: המיתוג של ישראל זה לא מגדלי עזריאלי, ולא, סליחה שאני אומר את זה, דוגמנית כזו או אחרת.

<שאול גולדשטיין: המיתוג של ישראל זה אותם אתרים שאתה התכוונת אליהם.

<שאול גולדשטיין: זה הערכים המאוד-מיוחדים שקיימים פה בארץ.

<שאול גולדשטיין: דבר שני, ישראל יכולה להשקיע בתיירות נישות מאוד מיוחדות, שגם יוזילו את המחיר.

<שאול גולדשטיין: למשל, קמפינגים – זה מהלך שאנחנו עושים גם עם משרד התיירות, ומוזיל מאוד את השהייה של הרבה משפחות בישראל.

<שאול גולדשטיין: זה מפותח מאוד בעולם, ומאוד ירוד אצלנו.

<שאול גולדשטיין: הקמנו את הפרויקט הזה.

<שאול גולדשטיין: תיירות אופניים – שביל ישראל לאופניים, השביל שהולך להיות, גם לפי מגזינים בין-לאומיים, אחד מהשבילים היפים בעולם.

<שאול גולדשטיין: תיירות דתית – יש פה גם לאוונגליסטים, גם ליהודים, אפשר לעשות פה תיירות מדהימה של תיירות דתית.

<שאול גולדשטיין: אני חושב ששיתוף הפעולה חייב להיות בין כל הגורמים.

<שאול גולדשטיין: צריך שולחן עגול ולחשוב לא רק מחשבות אסטרטגיות, אלא גם על דברים של יומיום כי אפשר לפתח.

<שאול גולדשטיין: והדבר האחרון, צריך להשקיע בשיווק, להשקיע בתשתיות - - -

איתן כבל: תודה, שאול.

איתן כבל: אני רק אעיר לך הערה, ברשותך.

איתן כבל: אני מבקר הרבה במקומות שאתם גובים בהם כסף, ואני יכול להגיד לך שחלק לא קטן מהמקומות הם פשוט תענוג.

איתן כבל: אבל כשאני כבר הגעתי, ושילמתי והשקעתי, יש הרבה מה לשפר עדיין מבחינת מתן השירותים במקום, איך השירותים נראים, איך הברזיות נראות.

איתן כבל: אני לא נכנס עכשיו לדיון, אם צריך לשלם או לא צריך לשלם.

איתן כבל: אבל ברגע שאתה כבר שם ואתה משלם - - -

<שאול גולדשטיין: כבוד השר, כבוד השר.

איתן כבל: אני יום אחד אהיה, ואולי יותר.

<שאול גולדשטיין: סליחה.

איתן כבל: זה בסדר גמור.

איתן כבל: אל תתנצל.

<שאול גולדשטיין: כבוד השר לעתיד, אני רוצה להגיד דבר קטן.

<שאול גולדשטיין: יש לנו בעיות סטטוטוריות מטורפות.

איתן כבל: שאול, עכשיו אתה תתחיל לספר לי את הצרות שלך?

<שאול גולדשטיין: למה לא?

<שאול גולדשטיין: אתה סיפרת את הצרות שלך.

איתן כבל: אני כמקבל שירות.

איתן כבל: אני רק מסב את תשומת הלב ונקיים דיון על זה.

איתן כבל: אתה גם ביקשת.

איתן כבל: אני רק מסב את תשומת הלב שלך לעניין הזה, שיש פער גדול בין התמונות לבין המציאות.

איתן כבל: נייר כרומו משובח עדיין לא עושה את העניינים.

איתן כבל: אבל כל מקרה יש שיפור מאוד-מאוד גדול, ותבורכו.

איתן כבל: חברת הכנסת איילת נחמיאס ורבין, בבקשה.

איילת נחמיאס ורבין: בוקר טוב לכולם.

איילת נחמיאס ורבין: יושבים כאן בחדר הרבה אנשים שאני מעריכה ואוהבת הרבה מאוד שנים.

איילת נחמיאס ורבין: וכדי שחברי הוועדה לא יגידו שעל כל דבר אני אומרת: פרויקט לאומי, כי אתמול אמרתי את זה בנושא הגז, אז אני לא אגיד שהתיירות היא פרויקט לאומי.

איילת נחמיאס ורבין: אבל אני אומַר לך חברי, יריב, ואנחנו מכירים הרבה מאוד שנים, אני נמנית עם אלה שחשובים שאתה לקחת את אחד מהמשרדים האסטרטגיים ביותר שיש למדינת ישראל.

איילת נחמיאס ורבין: ואני שמחה שאתה לוקח את זה באותה מידת רצינות כפי שאתה לוקח כל דבר שאתה נוגע בו, גם במקומות שאנחנו לא מסכימים.

איילת נחמיאס ורבין: אבל הנה אנחנו מסכימים.

איילת נחמיאס ורבין: אני חושבת שצריכה להיות עבודת מטה.

איילת נחמיאס ורבין: אני ישבתי באחת הוועדות שעסקו בנושא המוצר התיירותי בישראל.

איילת נחמיאס ורבין: אל תקלקל לי את נושא דירוג בתי-מלון.

איילת נחמיאס ורבין: זו החלטה שאנחנו קיבלנו.

איילת נחמיאס ורבין: אבל אם יש עם זה בעיות, צריך לדבר על זה.

איילת נחמיאס ורבין: צריכה להיות עבודת מטה שמדברת על העוגנים המרכזיים של התיירות בישראל, ולכלול בתוכה גם תוכנית – אלי מכיר את זה היטב מתקופתו כמנכ"ל משרד התיירות, טיפול נקודתי.

איילת נחמיאס ורבין: התייחס לזה ידידי בנושא של טבריה כדוגמה.

איילת נחמיאס ורבין: אילת היא עיר מדהימה, אבל יש עוד מוקדי תיירות.

איילת נחמיאס ורבין: אנחנו חייבים לייצר איזשהו טיפול נקודתי לעוגנים התיירותיים הקריטיים מעבר לירושלים ואילת.

איילת נחמיאס ורבין: כל הנושא של בתי-מלון שכרגע אולי אין מחסור בחדרים – אבל אנחנו יודעים שתמיד, באופן מתגלגל, יש מחסור.

איילת נחמיאס ורבין: הבעיה העיקרית זה חידוש בתי-מלון בישראל.

איילת נחמיאס ורבין: בזמנו הצענו קרן לשיפוץ בתי-מלון.

איילת נחמיאס ורבין: אני חושבת שזה דבר שחייב לחזור, בין היתר, משום שפה הוא לא דיבר על בעיית האשראי של בתי-המלון בישראל; אבל בגלל מורכבותה של ישראל, מאוד-מאוד קשה להם לקבל מימון עבור שיפוץ.

איילת נחמיאס ורבין: בנושא התעופה – הזכירו פה את נושא שדה דב.

איילת נחמיאס ורבין: עברנו את רפורמת "שמיים פתוחים".

איילת נחמיאס ורבין: אני חושבת שהיתה תחרות גם קודם.

איילת נחמיאס ורבין: עכשיו יש יותר תחרות.

איילת נחמיאס ורבין: מצוין.

איילת נחמיאס ורבין: אחד הדברים שמאוד-מאוד חשוב שבהם תשתף פעולה עם משרד התחבורה הוא נושא של אכיפת ההסכמים הבילטראליים עם המדינות האחרות, משום שכל זמן שישראל אינה hub לתיירות, חייבת להימצא דרך שבה התיירות הישראלית לא תיפגע.

איילת נחמיאס ורבין: ואני אומרת עוד פעם, תחרות היא דבר חשוב גם לתיירות.

איילת נחמיאס ורבין: אבל כל זמן שאנחנו נמצאים במצב שלנו, ישראל לא אוכפת את ההסכמים האלה.

איילת נחמיאס ורבין: כמות הישראלים שיוצאת בחברות הזרות היא גבוהה לאין שיעור אם היעד שלהם הוא פרנקפורט או היעד שלהם היא ניו-יורק.

איילת נחמיאס ורבין: אז אנחנו חייבים להבין את זה כדי לדאוג גם לתעופה הישראלית.

איילת נחמיאס ורבין: תודה רבה.

איתן כבל: תודה, איילת.

איתן כבל: חברת הכנסת טלי פלוסקוב, בבקשה.

טלי פלוסקוב: אני רוצה לחלק את דברי לשני חלקים.

טלי פלוסקוב: כשאנחנו מדברים על הפוטנציאל, גם מבחינת התוכן התיירותי יש לנו פוטנציאל וגם מבחינת נותני שירות.

טלי פלוסקוב: אנחנו יודעים שהשכנים שלנו, כך בכל אופן אנחנו שומעים מהתיירים שיוצאים מהמדינה, נותנים שירות יותר טוב.

טלי פלוסקוב: כדי שאנחנו נוכל לתת שירות טוב, אנחנו צריכים ללמד מקצוע של מישהו שעובד בתחום המלונאות.

טלי פלוסקוב: וזה לא סוד שעם המנכ"ל שיושב כאן, מאיר יצחקי ידידי, אנחנו כבר התחלנו לדאוג לפתוח - - -

עבד אל חכים חאג' יחיא: ולשלב גם את המגזר הערבי בזה.

טלי פלוסקוב: בהחלט, בהחלט.

טלי פלוסקוב: בהיותי ראש עיר, דיברנו על לפתוח בערד מרכז ארצי להכשרה מקצועית בתחום מלונאות ותיירות, ואני חושבת שזה דבר אחד שאנחנו צריכים לחשוב עליו.

טלי פלוסקוב: דבר שני, אני מצטרפת לכל מי שדיבר פה בנושא תדמית ומיתוג.

טלי פלוסקוב: ואני שמחתי מאוד לשמוע ממך, אדוני השר, שאתה לקחת את זה כיעד, כי בלי מיתוג, בלי זה שהמדינה שלנו היא מדינה ששווה ביקור, אנחנו לא נצליח לעשות שום דבר.

טלי פלוסקוב: לגבי ויזות ומדינות שלא מצריכות ויזות – ביטול ויזות מרוסיה הביא תיירות מאוד-מאוד גדולה למדינה.

טלי פלוסקוב: כאשר קרה מה שקרה ברוסיה מבחינה כלכלית, כמובן, הכול נפל, ואנחנו רואים מה קרה בים המלח.

טלי פלוסקוב: אבל מה שקורה נכון לעכשיו עם ויזות עם אוקראינה, האם אתה יודע ש-3,000 תיירים הוחזרו למדינה משדה התעופה ולא נכנסו לארץ?

טלי פלוסקוב: צריך לבדוק מה קורה בשדה התעופה.

טלי פלוסקוב: אני כבר שמעתי את אנשי משרד החוץ מאוקראינה, שהם שוקלים לבטל את זה כי הם לא מקבלים את היחס הזה לאזרחים שלהם.

טלי פלוסקוב: צריך לבדוק את הנושא הזה.

טלי פלוסקוב: אני מכירה הרבה אנשים שרוצים להשקיע בתחום התיירות במדינה.

טלי פלוסקוב: אני כרגע מדברת דווקא באיזור שלי, כשאנחנו מדברים על הצימרים, יש קבוצה מאוד גדולה ונמצאים כאן נציגים של עמותת התיירות בערד.

טלי פלוסקוב: מה שאני שמעתי מהאנשים כשעשינו כנס תיירות כדי לגרום לכמה שיותר אנשים להצטרף לאנשים שעובדים בתחום הזה, הקושי בקבלת מענק ממשרד התיירות להשקעה בצימר הוא ענק.

טלי פלוסקוב: הרבה אנשים פשוט מוותרים על זה בסוף, כי הם לא מצליחים לעמוד בביורוקרטיה שהם צריכים לעבור.

טלי פלוסקוב: צריך לבדוק מה קורה בדרך הזאת.

טלי פלוסקוב: דיברתם על מקומות עבודה בתחום המלונאות – קודם כל, מאוד נפגעתי מהאמירה "מקומות עבודה בפריפריה.

טלי פלוסקוב: למה פריפריה?

טלי פלוסקוב: כי אתם משלמים משכורות כאלה נמוכות?

טלי פלוסקוב: לא צריך לדבר רק על הפריפריה על אלה שעובדים במלון.

טלי פלוסקוב: היום תדמית של עובד במלון היא גרועה ביותר.

טלי פלוסקוב: בערד, כשנסגר מפעל "מגבות ערד" הגיעו כל המלונות מאיזור ים המלח כדי להציע עבודה במלונות ואף אחד לא הגיע.

טלי פלוסקוב: למה?

טלי פלוסקוב: כי התדמית לעובד במלון היא גרועה ביותר.

טלי פלוסקוב: צריך לחשוב איך אנחנו משפרים גם את זה.

<קריאה: מאחר שאני מפעיל מלון בירוחם, אני גאה בפריפריה.

<קריאה: אני אמרתי רק דבר אחד: אל"ף, אני חושב שזה המרכז ואני חווה את החוויה ואין לי בעיה.

<קריאה: אני דיברתי על תיירות וכמעט לא דיברתי על המלונאות.

<קריאה: התיירות מייצרת מקומות עבודה על פני כל הארץ.

<קריאה: זה מה שהתכוונתי.

איתן כבל: אין ויכוח.

<קריאה: וכל אחד מערד, ועשינו אתך את היריד, כל אחד שהגיע ליריד שלנו הצענו לו שכר גבוה יותר ממה שהוא קיבל במגבות.

איתן כבל: רן מלמד, סמנכ"ל עמותת "ידיד", בבקשה.

<רן מלמד: אני רוצה להודות על הדיון.

<רן מלמד: אני חושב שהוא חשוב, וצריך להביא בחשבון שיש אוכלוסיות גדולות במדינת ישראל שלא מצליחים להגיע לאתרי המורשת, לאתרי המועצה לשימור אתרים ואתרים היסטוריים אחרים.

<רן מלמד: ואני חושב שכחלק מתוכנית שמשרד התיירות צריך לקדם, אם יש עכשיו תקציב לדרום, אולי לנצל אותו ולבנות תוכנית שתאפשר בהסעות ובכניסות מוזלות או בכל דרך אחרת, להוציא את האוכלוסיות המוחלשות האלה שלא יוצאות מהערים שבהן הן גרות, שיגיעו לאתרי מורשת יבקרו בהם ויוכלו להכיר אותם.

איתן כבל: תודה.

איתן כבל: בני כפיר, יו"ר אגודת מורי הדרך בישראל, בבקשה.

<בני כפיר: בוקר טוב לכולם.

<בני כפיר: קודם אני מברך אותך, כיושב-ראש הוועדה, תצליח בדרכך, אתה וחברי הוועדה.

<בני כפיר: אני כמובן מברך את השר בתפקידו החדש.

<בני כפיר: לפי רוח הדברים שאני חש מהמשרד, אני רואה שיש איזושהי כוונה מאוד טובה ללכת הלאה קדימה.

<בני כפיר: אני מייצג את מורי הדרך במדינת ישראל.

<בני כפיר: יש היום כ-8,000 מורי דרך שעובדים כפעילים בארץ.

<בני כפיר: מורי הדרך, כפי שיוסי פתאל אמר, הם חוד החנית – אנחנו חוד החנית של הנשים שעומדים מול התיירים ומול המטיילים בארץ ומעבירים אליהם את כל מה שצריך להעביר, לגבי המורשת והציונות והדברים האחרים בארץ.

<בני כפיר: אנחנו נמצאים היום במצב של הסברה מאוד קשה מול המצב בעולם הגדול.

איתן כבל: כתבו לי שיש איזושהי בעיה, שמגיעים מחוץ-לארץ כל מיני מורי דרך.

<בני כפיר: אני תיכף אגע גם בנושא הזה.

<בני כפיר: אנחנו עומדים בחזית ההסברה מול כל מי שמגיע.

<בני כפיר: אנחנו מעבירים את כל מה שאנחנו צריכים להעביר.

<בני כפיר: ומי שחוזר חזרה הביתה לחו"ל, יש לו מסר אחר לגמרי ממה שהוא מקבל בעיתונות וממה שהוא מקבל בטלוויזיה אצלו בבית.

<בני כפיר: מורה הדרך הוא הגורם שמקשר בין כל גורמי התיירות שיושבים כאן מסביב לשולחן.

<בני כפיר: יש לנו שיתוף פעולה מוצלח מאוד וטוב מאוד עם כל הגורמים מסביב, ואנחנו משמשים לא רק כמורי דרך שמסבירים את הדברים אלא גם מעטפת שנותנת את כל השירות הארגוני והשירות האחר לכל המטיילים, גם בארץ בתיירות פנים, וגם בתיירות נכנסת.

<בני כפיר: ישנה נקודה אחת חשובה שהועלתה קודם לגבי הנושאים האחרים של התיירות – אנחנו נמצאים בשטח ואנחנו האנשים שיכולים תמיד לדווח מה המציאות, האם החדר במלון הוא בסדר, האם השירות במלון הוא בסדר, אם השירות בצימר הוא בסדר, ואם יש איזושהי בעיה באיזשהו אתר תיירות תמיד יכולים לדווח.

<בני כפיר: כפי שאמרת, איתן, יש לנו בעיות לא קטנות אבל הבעיה המרכזית היא כמובן הדרכה לא חוקית.

<בני כפיר: ישנם לא מעט גורמים מחוץ לארץ ומגורמים מקומיים, שפוגעים קשה בענף של מורי הדרך.

<בני כפיר: וחייבים בנושא הזה לטפל כפי שצריך.

איתן כבל: תודה רבה.

איתן כבל: השר נאלץ לצאת, ויהיה לנו עוד דיון סביב כמה נקודות נשסכם עליהן.

<חני סובול: חני סובול, מנכ"לית התאחדות סוכני הנסיעות.

<חני סובול: ממש בקצרה, אנחנו כסוכני הנסיעות מטפלים בתיירות הפנים ואנחנו עושים עבודת קודש בעניין הזה.

<חני סובול: יש לנו כמה וכמה רעיונות.

<חני סובול: אני לא אחזור על הרעיונות הטובים שהקולגות כאן בחדר דיברו עליהם.

<חני סובול: אבל אני רוצה להציע קרן שיווק גם לתיירות הפנים, לא רק לתיירות הנכנסת.

<חני סובול: אני חושבת שאפשר להציע מודל כזה של שיווק תיירות הפנים, והעניין הזה, של שיווק רק בעתות חירום הוא טוב אבל הוא לא מספיק.

<חני סובול: אני לא חושבת שאנחנו, האזרחים של המדינה, צריכים להציל אותה רק בעתות חירום.

<חני סובול: אני חושבת שזה צריך להיות שקודם כל, אנחנו נופשים בבית ורק אחר-כך אנחנו נופשים בחו"ל.

<חני סובול: אם באמת הנושאים שדנו בהם היום, הנושא של המחירים, הנושא של השירות, הנושא של התודעה: "דווקא עכשיו חופשה בישראל" גם בעתות חירום וגם בעתות שלום, תחלחל לאוכלוסיה.

<חני סובול: אסור לזלזל ביכולת שלנו להפרות את הכלכלה בנושא משרות, בנושא תעסוקה, בנושא מורי דרך, בקולינריה שדיברו כאן עליה, בכל תחום ותחום.

<חני סובול: הגשנו נייר מסודר, אני מבינה שהזמן קצר, אבל הנושא העיקרי שרציתי לדבר עליו זה קרן שיווק לעידוד תיירות הפנים, ואנחנו נשמח להיות שותפים לה.

<חני סובול: ואני גם אשמח שאתם תקראו את המסמך - - - שלנו.

<לאה ורון: הוא הועבר לחברי הכנסת.

<חני סובול: תודה רבה.

איתן כבל: תודה לך.

<אמיר הלוי: תודה רבה לכולם, תודה לאדוני היושב-ראש.

<אמיר הלוי: בהצלחה, ואני מקווה שהתיירות תהיה בראש דאגותיך והצלחותיך.

איתן כבל: אני לא מפסיק לחשוב על נסיעות לחו"ל.

<אמיר הלוי: שמענו פה והשר נתן סקירה אחרי חודש במשרד – אמרתי לו שהוא תפס את הדברים מהר ואני בטוח שהדברים גם ייושמו ומהר.

<אמיר הלוי: ואני רוצה להגיד פה דבר אחד: השוק משתנה.

<אמיר הלוי: בסוף השבוע האחרון פגשתי ארבעה תיירים בני 70; נחתו בלואו-קוסט מסקנדינביה, באו לפה ל-12 יום, לקחו רכב שכור, בלי GPS, אני מדגיש את זה, עם מפה, נסעו ארבעה ימים, לנו במוצא עלית, Airbnb, עוד ארבעה ימים בכינרת, אני פגשתי אותם בגינוסר, הסתובבו שם על חוף הים.

<אמיר הלוי: איפה הם לנו?

<אמיר הלוי: לא במלון.

<אמיר הלוי: Airbnb בטבריה, ונסעו לחוף הים-התיכון לעוד ארבעה ימים.

<אמיר הלוי: איפה הם לנו?

<אמיר הלוי: Airbnb נתניה.

<אמיר הלוי: השוק משתנה.

<אמיר הלוי: אנשים בני 70, בלי GPS, נכנסים ל- Airbnb והשוק צריך להבין שיש שינויים.

<אמיר הלוי: ידידי המלונאים, צריך להיערך לזה.

<אמיר הלוי: אנחנו יושבים עם רשות המסים בשנה וחצי האחרונות על נושא ה- Airbnb.

אורי מקלב: צריך לחסל את הענף?

<אלי גונן: אתם צודקים.

<אלי גונן: מה התוצאה שאתם יושבים שם?

<אלי גונן: יושב מנכ"ל משרד ותומך בכלכלה שחורה.

<אלי גונן: מנכ"ל משרד ממשלתי תומך בכלכלה שחורה.

<אמיר הלוי: אלי, לא הפרעתי לך.

<אמיר הלוי: ובוא לא ניכנס – אתה מנכ"ל לשעבר, אתה יודע את התהליכים.

<אמיר הלוי: אני בטוח שאתה יודע שאנחנו בקדנציה הקצרה והנמשכת, אז יש דברים שהצלחנו ויש דברים שלא הצלחנו, יש דברים שאנחנו בדרך, דברים לוקחים זמן.

<אמיר הלוי: השר הדגיש את נושא השיווק והדיגיטל.

<אמיר הלוי: אנחנו הולכים על זה חזק מאוד.

<אמיר הלוי: היום התחיל לעבוד מנהל דיגיטל פעם ראשונה במשרד התיירות.

<אמיר הלוי: צריך לחשוב גם כמה זמן לוקח בשירות המדינה לגייס מנהל דיגיטל – אני אגיד לכם: כמעט שנתיים, עם מכרזים וכל התהליכים, והאפיונים והשינויים.

<אמיר הלוי: כי כשאתה רוצה לקנות מכונית, אומרים לך: תביא טרנזיט.

<אמיר הלוי: אין היום טרנזיטים.

<אמיר הלוי: אז כל ההתאמות האלה לוקחות זמן ודברים לוקחים זמן.

<אמיר הלוי: דוּבּר פה על ניצול תקציבי של משרד התיירות.

<אמיר הלוי: הניצול הוא כמעט מקסימלי.

<אמיר הלוי: זה סמנטיקה.

<אמיר הלוי: יושבת פה קרן התקציבאית שלנו, אבל זה לא המקום לפרט.

<אמיר הלוי: אנחנו בניצול מקסימלי.

<אמיר הלוי: השיווק פשוט מחייבים הלאה.

<אמיר הלוי: אפשר להגיד: תשפכו כסף בשיווק.

<אמיר הלוי: אמר פה השר: אנחנו פועלים ממוקד, מקצועי, יורים לאיפה שצריך.

<אמיר הלוי: למרות שאתם חושבים שצריך בחודשי הקיץ – יש לנו קמפיינים, ואתם יודעים, הרבה קמפיינים שרצים עכשיו ורצים גם בחודשים הקרובים – אבל את התחמושת אנחנו שומרים לתקופה שהאירופאים חוזרים והאמריקאים חוזרים מחופשות הקיץ, ויש שם תקציב גדול.

<אמיר הלוי: ואנחנו עושים שם עבודה מאוד ממוקדת.

<אמיר הלוי: ונאמר פה נכון, גם עם כל השיתופים עם משרדים אחרים, שהשר לוין מוביל את זה.

<אמיר הלוי: כי בפירוש הפעולה צריכה להיות חכמה.

<אמיר הלוי: לא להגיד: הגדלנו את התקציב.

<אמיר הלוי: אני לא מסכים שרואים תמיד את הקורלציה בין עומק ההשקעה לבין התוצאות.

<אמיר הלוי: עוד לא הוכחו הדברים האלה.

<אמיר הלוי: בשיווק בתיירות ובכלל, יש עוד הרבה מקום לשפר.

<אמיר הלוי: והשר דיבר על זה.

<אמיר הלוי: אני לא אפרט.

<אמיר הלוי: חבר הכנסת הדגיש פה את נושא בני המיעוטים.

<אמיר הלוי: אנחנו גם עם הבדואים, גם עם הדרוזים, גם פרסום של לילות רמדאן שיש.

<אמיר הלוי: משרד התיירות הוא משרד שעוסק הרבה מאוד בפיתוח בפריפריה, ודיברה פה ראש עיריית ערד לשעבר ואמרה כמה זמן לוקח.

<אמיר הלוי: נכון, לוקח הרבה זמן.

אורי מקלב: אני מקווה שאתם לא צריכים חבר כנסת חרדי, שגם בתיירות החרדית יש בה אפקטיביות ודרישה גדולה מאוד.

אורי מקלב: אתם לא צריכים אותי כדי לדעת את זה, אני מקווה.

<אמיר הלוי: אנחנו בהרבה שיתופי פעולה.

אורי מקלב: לא, תזכיר את זה.

אורי מקלב: כשדיברת לא הזכרת.

<קריאה: הוא דיבר על מיעוטים.

<אמיר הלוי: כל מה שקשור לנהלים, דברים שלוקחים זמן - - -

אורי מקלב: תיירות חרדית היא לא תיירות כל-כך "מיעוטית".

אורי מקלב: יש תיירות גדולה מאוד.

<אמיר הלוי: יש הרבה שיתופי פעולה ומשקיעים כספים באמצעי התקשורת.

<אמיר הלוי: חברת הכנסת טלי פלוסקוב, דברים לוקחים זמן.

<אמיר הלוי: אבל זה לא תמיד בגלל משרד התיירות.

<אמיר הלוי: משרד התיירות בדרך-כלל משרד שעובד מהר, גם בגלל שהוא לא גדול.

<אמיר הלוי: מינהל מקרקעי ישראל, רישוי עסקים, כל צימר, כל מקום שניגש כדי לקבל מענק, זה לא תלוי בנו.

<אמיר הלוי: זה רישוי עסקים, זה עלה פה - - -

טלי פלוסקוב: אני לא באתי חס וחלילה לאנשי משרד התיירות.

טלי פלוסקוב: אני שמתי עובדה חשובה, וצריך לראות איך מטפלים בה.

<אמיר הלוי: על יוקר המלונאות, שעלה פה הרבה – אנחנו פועלים כדי להגדיל את ההיצע.

<אמיר הלוי: ולהגדיל את ההיצע, זה מ"וולדורף אסטוריה".

<אמיר הלוי: 50 מיליון שקל המדינה השתתפה ב"וולדורף אסטוריה" באמצעות משרד התיירות, עד – מנכ"ל רט"ג אמר פה על הקמפינגים.

<אמיר הלוי: משפחה ישראלית ישראלית יכולה היום ללון בחוף הים-התיכון, בחוף פלמ"חים, ב-50 שקלים ללילה, עם שירותים ברמה טובה, עם דשא, עם סככה, עם אוהל שעולה 99 שקלים.

<אמיר הלוי: ההיצע הוא מרמת הקמפינג עד רמת "וולדורף אסטוריה", דרך כל המלונות וההוסטלים והקראוונים, וכל הדברים שאנחנו מפתחים.

<אמיר הלוי: ככל שיהיה יותר, תהיה תחרות יותר גדולה, יבלו יותר, יוציאו יותר כסף, וזה טוב לכולם.

<אמיר הלוי: אני רוצה להתייחס לאחרי "צוק איתן" – אל"ף, אני חושב שבתיירות צריך אופטימיות.

<אמיר הלוי: וכל הדיבורים הפסימיים האלה על שנה קטסטרופלית וקריסה, לא עושה טוב לתיירות.

<אמיר הלוי: וזה גם לא נכון, כי אתם באים עם מספרים שמשווים את זה למספרי שיא.

<אמיר הלוי: בעוד חודש, ביולי, פתאום נתחיל לראות צמיחה.

<אמיר הלוי: למה?

<אמיר הלוי: כי זה ליולי שנה שעברה עם הצמיחה של "צוק איתן", שמשרד התיירות עמד בנתב"ג ונתנו שוקולדים של welcome לכל תייר שהגיע למדינת ישראל.

<אמיר הלוי: בעוד חודש זה יתהפך.

<אמיר הלוי: צריך להיכנס לפרופורציות.

<אמיר הלוי: היה משבר, מגה-משבר.

<אמיר הלוי: חברות תעופה לא הגיעו.

<אמיר הלוי: היו פה הרבה מאוד דברים שלא חווינו אותם בעבר, אבל יש התאוששות.

<אמיר הלוי: יש שילוב פה של רובל, שילוב של הרבה כלכלות בעולם, שילוב של כל מה שקורה פה באיזור, במזרח-התיכון, שזה בוועדת החוץ והביטחון יודעים.

<אמיר הלוי: לא פה.

<אמיר הלוי: ולהתעלם מכל זה ולדבר כמה רע פה – רשתות בתי-מלון מרוויחות, מלונאים מרוויחים.

<אמיר הלוי: תודות לפעולות שעשינו תיירות הפנים צמחה, ואנחנו עובדים על עוד דבר.

<אמיר הלוי: השבוע פרסמנו שני נהלים מאוד-מאוד מרכזיים: לתת ודאות עסקית לתעשיית התיירות.

<אמיר הלוי: כל המצב הזה של בעיות ביטחון גורם חוסר ביטחון.

<אמיר הלוי: פרסמנו את רשת הביטחון לכנסים.

<אמיר הלוי: אומנם אמרת 2020, זה מעכשיו יש 15 מיליון שקלים בקופה - - -

<אלי גונן: אני בירכתי על הנוהל ואני בירכתי על ההחלטה שקיבלתם, היא כמו החלטה שלי.

<אלי גונן: אני התחלתי לעשות את המיליון השני כי על הראשון ויתרתי.

<אמיר הלוי: לתת ודאות זה נוהל שעשרות שנים דיברו עליו והוא נסגר השבוע.

<אמיר הלוי: אילת היתה בשנה שעברה – ואני מצטרף לכל מה שאמר ראש עיריית אילת על שדה דב – עם ארבע טיסות שבועיות מאירופה.

<אמיר הלוי: אנחנו כבר עכשיו, בעקבות הנוהל שמתמרץ חברות זרות לנחות באילת, הקופה גמרה ואנחנו הולכים להגדיל.

<אמיר הלוי: יהיו מעל 20 טיסות שבועיות לאילת.

<קריאה: מה עם חברות תעופה ישראליות?

<אמיר הלוי: גם חברות תעופה ישראליות יכולות ליהנות מזה.

<אמיר הלוי: ואת זה תפנה למשרד התחבורה.

<אלי גונן: רק רציתי להגיד לו שלחבר הכנסת שדיבר קודם קוראים: עבד אל חכים.

<אלי גונן: כדאי שנדע גם אותם.

<אלי גונן: פשוט אמיר לא הזכיר את השם, אז אמרתי: עבד אל חכים.

איתן כבל: זה בסדר.

איתן כבל: תודה.

איתן כבל: הבנו.

<אמיר הלוי: לכן אני אומר שאנחנו בשיווק עם היד על הדופק, משקיעים איפה שצריך, משפרים את המערכות, הופכים אותן למערכות מדידות כדי שנוכל לדעת איך להשקיע.

<אמיר הלוי: ואני מאמין שהתוצאות יהיו, ורק שיהיה פה שקט.

<אמיר הלוי: זה הכי חשוב לתיירות, יותר מכל דבר אחר.

איתן כבל: תודה.

איתן כבל: ברשותכם, אני רוצה לנסות ולסכם.

איתן כבל: זה לא בדיוק סיכום של התהליך, אלא זו רק התחלה, יציאה לדרך.

איתן כבל: השר הציג את הדברים שלו.

איתן כבל: יחד עם זאת, אני רוצה להדגיש לדיון כשאנחנו ניכנס אליו כבר בצורה מעמיקה, אני כן רוצה שנתעסק עם נושא תקציב השיווק של התיירות.

איתן כבל: בכל הכבוד, בלי שיווק, בלי הסיפור הזה, זה לא יכול להתקדם, ואנחנו נרצה לראות את הדברים האלה מקרוב.

איתן כבל: נושא המחירים, בכל הכבוד, הוא עדיין נושא – יכול להיות שלחבר'ה מחו"ל זה לא מזיז - - -

<יוסף פתאל: לא, מזיז מאוד.

<יוסף פתאל: חס וחלילה - - - אבל זאת לא הבעיה היום.

איתן כבל: יוסי, אני מבין שזו לא הבעיה.

איתן כבל: הבנתי שהנושא המרכזי הוא תפיסת האווירה בישראל.

איתן כבל: אני לא נכנס, זה נושא מקצועי – האם ללכת בכיוון שיוסי פתאל התייחס אליו, להגדיר את ישראל בהגדרה אחרות או לא.

איתן כבל: אני לא נכנס.

איתן כבל: יש לזה צורך בתקציבי שיווק.

איתן כבל: זה לא כשאתה בא ואומר למאן דהוא, אתה שולח לו גלויה עם שמש וחוף ים והכול, והוא אומר: וואלה, סבבה, איך לא ידעתי.

איתן כבל: זה משהו הרבה יותר עמוק.

איתן כבל: זה לחנך את העולם, וקשה, אל מול החדשות.

איתן כבל: אתה יודע, אי אפשר לשים בכל חדשות כשמדברים על ישראל, לשים שמש עם מישהו משתזף על החוף.

איתן כבל: אבל אני אומר את זה בשורה התחתונה: ברור הוא שזה קרב ארוך.

איתן כבל: ואם אתם זיהיתם את הנושא הזה, לא צריך בשביל זה שום סיום של איזה משרד פרסום.

איתן כבל: ברור הוא שצריך להשקיע והרבה כסף בנושא הסברה.

איתן כבל: בוודאי, כשהמספרים שהציג השר, 20 מיליון מול 200 מיליון, אינני מכיר שום יחס כזה של השקעה מול תוצאה כפי שזה בא לידי ביטוי בענף התיירות.

איתן כבל: ואני לא מבין את האוצר, שזה משאב.

איתן כבל: זה משאב שמכניס הרבה מאוד כסף.

איתן כבל: אני חוזר ואומר: אנחנו כן נצטרך לעסוק בנושא הדירוג של בתי-המלון על כל המשתמע מכך, כן נעסוק בנושא הצימרים על כל המשתמע מכך, תיירות הפנים, ובסוף בנושא המחירים.

איתן כבל: נושא המחירים הוא נושא דרמטי.

איתן כבל: שאף אחד פה לא יספר לי סיפורים.

איתן כבל: אנחנו לא חיים מחוץ לישראל, ואני לא צריך שיספרו לי מה זה.

איתן כבל: כל משפחה יושבת ועושה את החשבון, לאן ללכת, כמה זה עולה, מה עולה.

איתן כבל: יותר מדי פעמים אנחנו שומעים בבתים בישראל: יותר זול לי בסך-הכול הכולל.

איתן כבל: והבעיה היא לא לשכנע אותי או את חברי הוועדה בזה.

איתן כבל: הצורך הוא לשכנע את אזרחי מדינת ישראל.

איתן כבל: תיירות פנים – היתה כאן עלייה, כפי שאמר היושב-ראש שאול גולדשטיין, של 16% בתיירות הפנים שהצילה במעט את השנה עבורם.

איתן כבל: וזה יכול להיות בימים קשים.

איתן כבל: וכנראה שימים קשה פה, בלי שאני אכניס פוליטיקה – הם ימים - - -

<אלי גונן: זאת עובדה.

<אלי גונן: אז סימן שזה לא רק המחיר.

<אלי גונן: אבל אני מציע, אדוני היושב-ראש, שתבקש שיביאו לך את המימוש של ועדת בר-ניר, להוזלת מחירי הנופש.

<אמיר הלוי: וגם כמה דברים כבר טופלו.

<אלי גונן: - - - דבר אחד טופל וזהו.

איתן כבל: חברים יקרים, אני לא נמצא בקו האש.

איתן כבל: אני זה שמבקש.

איתן כבל: אני לא נותן ציונים עכשיו.

איתן כבל: זה לא תפקידי, בוודאי לא בדיון הראשון, לתת ציונים למשרד כזה או אחר או לפעולה כזו או אחרת.

איתן כבל: בשלב הראשון זה ידע אישי 50 שקל.

איתן כבל: היתה פעם תוכנית כזאת.

איתן כבל: אתה זוכר?

איתן כבל: ברשת ב'.

איתן כבל: מנקדת המבט שלי, כמשתמש, כצרכן, זה לא מי יודע מה, מה לעשות?

איתן כבל: נכון לרגע זה ואני לא צריך להסתכל על ההנהונים סביב השולחן הזה.

איתן כבל: בסוף-בסוף, ההחלטה אם לצאת לאילת, זה אני אגיד "מזל" במרכאות.

איתן כבל: אני הייתי אוהב לטוס לשארם א-שייח', כי תשמע, אילת, אתה אומר, וואלה.

איתן כבל: ואני בעד אילת, וכולנו בעד אילת, ורוצים לראות אותה כוח תיירותי מוביל במדינת ישראל.

איתן כבל: אבל כמו שיוסי אמר, נמאס לשמוע את הסיפורים האלה.

איתן כבל: אנחנו כבר רוצים לראות שיהיה דיון שאומר איך מעצימים עוד יותר את מה שהיה, ולא כל הזמן לעסוק ברטרו.

איתן כבל: והשיח הוא שיח יותר מדי רטרואקטיבי.

איתן כבל: ולכן אני אומר לכם, הסיפור המרכזי הוא שיווק.

איתן כבל: ונושא שני: מחירים.

איתן כבל: תגרמו לאזרחי מדינת ישראל להסתער, על כל המשתמע.

איתן כבל: והיום לא מסתערים.

<אלי גונן: התוצאה היא אחרת, אבל אני מסכים אתך.

<אלי גונן: אני בעד להוריד את המחירים.

איתן כבל: אני שלוש יחידות מתמטיקה.

איתן כבל: רק שלוש, אצלך, במכינה.

איתן כבל: אבל יחד עם זאת, ולמרות הכול ואף על-פי כן, השורה התחתונה היא: נכון שיש גידול, וזה מבורך, אבל עדיין מתקיים פער ענק בין המציאות שיכולה להתקיים לבין המציאות המתקיימת, ואת זה חייבים לסגור.

איתן כבל: הישיבה תמה.

איתן כבל: תודה רבה.